Нур-Султонда пандемия нафақаси олмаётган ногирон болаларнинг ота-оналари ва шифокорлар норозилик билдирмоқда (видео)\nСовуққа қарамай, Нур-Султон шаҳар ҳокимлиги ёнида иккита митинг бўлиб ўтди: нафақа талаб қилишган шифокорлар ва ногирон болаларни тарбиялаётган оилалар.\nУчинчи ойдирки, пойтахтдаги тез ёрдам станцияси ходимлари адолат излайдилар. Уларнинг таъкидлашича, августгача ҳар бир киши коронавирус билан касалланганлар билан ишлаш учун мунтазам равишда нафақа олган. Тўловлар кузнинг бошида тўхтатилди. Расмийлар баъзи ходимларнинг беморлар билан алоқа қилмаслигини рўкач қилишди.\n«Қандай қилиб биз алоқа қилмаймиз? Биз ҳар куни беморлардан ПЦР текширувларини ўтказамиз», дейди тез ёрдам станциясининг фельдшери Оразкул Мухаматова. Бизга доим ниқобсиз беморлар келишади. Баъзида уларинг тест натижалари ижобий чиқади.“\nБундай шароитда сиз ишлашингиз керак, ва ҳеч қандай йўл йўқ, дейди шифокорлар. Бунга параллель равишда улар мансабдор шахсларга мурожаат қилишади, аммо на тегишли вазирлик ва на ҳокимият уларнинг шикоятларига жавоб бермади.\n“Карантин заифлаша бошлагач, улар бизга нафақа тўлашни тўхтатишди. Улар: сизлар рўйхатга киритилмагансиз, фақат тез ёрдам бригадалари киритилган”, — дейди тез тиббий ёрдам шифокори Алуа Бекбота. “Демак бизнинг барча ишларимиз беҳуда, шундай эмасми? Қаерга бормадик? Бош прокуратура, Соғлиқни сақлаш вазири, Президент, пойтахт ҳокимлиги“.\nШикоят ва мурожаатларни ёзишдан чарчаган 60 га яқин фельдшерлар ва диспетчерлар пойтахт мери билан шахсан учрашишга қарор қилишди. Нур-Султон соғлиқни сақлаш бошқармаси мутасаддилари тушунтириш учун келишди. Улар тўловлар тартибини қайта кўриб чиқишга уринаётганликларини айтишди. Айтилишича, айрим ходимлар ноқонуний равишда пул олган.\n“Ҳақиқатан ҳам, бундай муаммо бор, — дейди Соғлиқни сақлаш бошқармаси бошлиғининг ўринбосари Салтанат Алдабергенова. — Тўловлар Соғлиқни сақлаш вазирлигининг буйруғи асосида амалга оширилди. Тўрт ой биз томонимиздан тўланган. Баёнотларга кўра, умуман, мансабдор шахсларга ноқонуний тўловлар бўйича жиноят иши очилган.“\nШунингдек, 18 ноябрь куни ногирон болаларнинг ота-оналари пойтахт ҳокимлиги биносида норозилик намойишларини ўтказдилар. «Ҳокимият ишчилари мени уй-жойни ипотека, ижарага олиш уйи асосида таъминлайдилар», дейди Махаббат Мухаметова. “Менинг даромадим йўқ, ногиронлик бўйича ягона ижтимоий нафақам бор. Болам ва менинг дориларимиз жуда қиммат.“\nНогирон болаларни тарбиялаётган оилалар етим ва кўп болали оилалар сифатида алоҳида рўйхатга киритилишини истайдилар. Бундай ҳолда, улар умумий навбатда турмасликлари ва тезроқ уй-жой олишлари мумкин. Аммо буни амалга ошириш ҳали ҳам мумкин эмас, — деб жавоб беради ҳокимият.\n“Бу муаммони қонунчилик даражасида ҳал қилиш керак. Биз буни фақат тавсия эта оламиз. Сўнгги сўз парламентнинг депутатлари учун. Биз бу ҳақда уларнинг фикрларини билиб олишимиз керак. Аммо биз ўз тарафимиздан, пойтахт ҳокимлиги, бундай оилалар билан ишлаяпмиз. Биз қандайдир тарзда ёрдам беришга ҳаракат қилмоқдамиз.“ — деди Нур-Султон шаҳар ҳокимининг маслаҳатчиси Даурен Бабамуратов.\nПойтахтда қарийб 47 минг киши уй олиш учун навбатда турибди. Уларнинг деярли 6 минг нафари ногирон болаларни тарбиялаётган оилалардир.


"Навбаҳор": Азиз Турғунбоев - июнь ойи ўйинчиси\n4 июль, 2017, 13:40\nХабарингиз бор, "Навбаҳор" апрель ойидан бошлаб ҳар ой якунига кўра анъанавий тарзда жамоанинг энг яхши футболчисини аниқлаб келмоқда. "Лочинлар"нинг июнь ойидаги энг яхши футболчисини аниқлаш мақсадида жамоанинг "Телеграм" ижтимоий тармоғидаги расмий (https://t.me/fcnavbahor) саҳифасида махсус сўров ўтказилди. Бу ҳақда клуб расмий сайти хабар бермоқда.\nМанбанинг маълум қилишича, бу сафар ярим ҳимоячи Азиз Турғунбоев яқин таъқибчилари Ойбек Қиличев (14 фоиз) ва Неманья Йовановични (13 фоиз) ортда қолдириб, биринчи ўринни қўлга киритди. Азизбек май ойидаги сўровда учинчи бўлганини қўшимча қилиш лозим.\nМаълумот ўрнида "лочинлар"ниг апрель ойидаги энг яхши футболчиси марказий ҳимоячи Ғиёсжон Комилов бўлган. Май ойида эса ярим ҳимоячи Ойбек Қиличев тенгсиз деб топилганини таъкидлаш лозим.


Аҳмаджон Мелибоев. Наманган сабоқлари (1991) | www.ziyouz.uz\nБош саҳифа МатбуотҚайта қуриш даври матбуотиАҳмаджон Мелибоев. Наманган сабоқлари (1991)\nАҳмаджон Мелибоев. Наманган сабоқлари (1991)\nНаманганда фожиа юз берди.\nШиринзабон, хушхулқ, ҳатто тили чиқмаган жужуқчани ҳам сизлаб, ҳурматини жойига қўядиган Наманганда саккиз нафар навқирон йигит ҳалок бўлди. Дарғазаб оломон кўзларида тириклик аломатлари аллақачон сўнган, увадаси чиқиб кетган мурдаларни ҳам аяб ўтирмади.\nЎлдирилганларнинг бештаси шаҳар четида жойлаштирилган ички қўшинларга қарашли ҳарбий қисм солдатлари. Ўқ еб ҳаётдан кўз юмган уч нафар наманганликлар мана булар:\nАвазхон Асатиллаев, 1964 йили туғилган, шаҳар фирқа қўмитаси маълумотларига кўра, касби нонвойчилик;\nАлишер Топилдиев, 1961 йили туғилган, уч боланинг отаси, аврли газламалар комбинатида ошпаз;\nҚодирхон Ҳамидов, 1968 йили туғилган, нонвой.\nРасмий ахборот. «1990 йил 2 декабрь куни «1-Микрорайон — «Лола» автостанцияси» маршрути бўйича қатновчи автобусда ички ишлар қўшинларининг ҳарбий қисмидан бўлган ҳарбий хизматчилар гуруҳи ва маҳаллий миллатга мансуб ёшлар ўртасида жанжал чиқди. Жанжал аввал муштлашувга, сўнг оммавий тартибсизликларга айланди. Натижада беш нафар ҳарбий хизматчи ва уч нафар маҳаллий миллатга мансуб фуқаро ҳалок бўлди. 13 нафар ҳарбий хизматчи ва ички ишлар органларининг 12 нафар ходими, 12 фуқаро жароҳатланиб касалхонага ётқизилди».\nШАҲАР ФИРҚА ҚУМИТАСИ БЮРОСИ ЭЪТИРОФИДАН:\n«…воқеаларнинг таҳлили шуни кўрсатадики, шаҳар ҳуқуқни муҳофаза қилиш органлари фавқулодда вазиятларда ишлашга тайёр эмас. Улар вужудга келган аҳволни зарур тарзда баҳолай олмадилар, ҳарбий хизматчиларни қутқариш, тартибсизликларга йўл қўймаслик чораларини кўра билмадилар, баъзилари (яъни баъзи раҳбарлар, масъуллар—муаллиф) очиқдан очиқ қўрқоқлик қилдилар… Оммавий тартибсизликларда асосан ёши 14 дан 30 гача бўлган ўсмирлар қатнашгани алоҳида ташвиш уйғотади (Оломон орасида кичик ёшдаги болалар, мактабларнинг қуйи синф ўқувчилари ҳам бўлган— муаллиф). Буларнинг ҳаммаси ўсмирлар, балоғатга етмаганлар билан ишлашнинг бўшлиги…дан далолат беради».\nНаманган воқеалари тафсилотларини текширувчи ҳукумат комиссиясининг фикрича муштлашув ва фожиада русларга қарши кайфият аломатлари, миллатчилик белгилари йўқ. Аммо…\nАммо ва афсуски, бўлиб ўтган воқеаларни ёритишда маҳаллий матбуот бу гал ҳам сусткашлик қилди. Жумҳурият Ички ишлар вазирлигининг дастлабки ахбороти ҳурмат билан айтганда узуқ-юлуқ бўлиб, унда «маҳаллий аҳоли вакилларидан фақат бир киши ҳалок бўлди», дейилган эди.\nАчинарлиси шундаки, биз ҳар гал, бирор жойда ноҳуш воқеа юз берди дегунча нима қилишни билмай довдираб қоламиз. Чунки бизга «социализмда кризислар бўлмайди» дея таълим беришган, фавқулодда ҳолатлар сабоғини олмаганмпз.\nБунақа пайтда эл матбуотга, радио, телевидениега кўз тикади. Аммо мухбир шўрликлар кимга боришни, қаердан ахборот олишни билмай сарсон бўладилар. Марказий матбуотнинг «қовун туширишлари»дан безиллаб қолган масъуллар эса ҳадеганда оғиз очавермайдилар.\nНаманган воқеалари хусусида муҳаррирларни дастлаб ички ишлар вазирлиги ахбороти асосида Марказий Комитетда хабардор қилишди. «Вазмин иш тутинглар, вазиятнинг мураккаблигини ҳисобга олинглар», дейишди. Маъқул гап. Аммо нега энди шу ахборотни вазирликнинг ўзидан олиш мумкин эмас. Бир вақтлар бизда жиноятчиликка қарши кураш олиб борадиган фавқулодда комиссиялар тузилган ва ҳатто собиқ Министрлар Совети составида раиснинг фавқулодда ҳолатлар бўйича ўринбосари лавозими жорий этилган эди-ку? Қани ўша комиссиялар, раис ўринбосари қани? Бу саволларга жавоб топиш учун кун бўйи овора бўлдим. Аммо бирор натижага эришмадим.\nМарказий газеталар, айниқса, Марказий телевидение, «Гласность» ҳафталиги ишни «қойилмақом» қилишди. Наманганда «ички ишлар қўшинларининг бегуноҳ солдатлари қутурган оломон томонидан ўлдирилганлигини» эълон қилаётган диктор аёл бу ахборотни шу қадар таҳликали ўқидики, гўё ўша оломоннинг бир қисми худди ҳозир телевидение биносига бостириб келаётгандай бўлди. Арманистонда ер қимирлаб неча ўн минглаб киши тупроқ остида қолганида ҳам дикторлар бунчайин ваҳима кўтаришмаган эди.\n«Гласность»да эълон қилинган М. Кедровнинг «Сўнгги огоҳлантиришми?» сарлавҳали тўқима мақоласи ҳаммасидан ҳам ошиб тушди. Муаллифнинг фикрича, Наманган воқеаларининг илдизлари Фарғона, Тошлоқ, Марғилон, Қўқон, Андижон, Горский, Комсомолобод ва бошқа жойларда юз берган фожиаларга бориб тақалади, Чунки, — дейди у ишонч билан, — Фарғона — амалда кўпмиллатли водий. Бу ерларда ўзбек миллатига мансуб бўлмаганларга нисбатан муносабат фавқулодда ёмон.\nЎта масъулиятсизлик билан айтилган бу фикрнинг уйдирмалигиии биз аллақачон исботлаганмиз. Қолаверса, М. Кедров санаб ўтган шаҳарларда истиқомат қилувчи бошқа миллатга мансуб кишиларнинг ўзлари ҳам буни очиқ-ойдин эътироф этганлар. М. Кедров афтидан биз томонларни яхши билмайди чоғи, битта мақоласида кўпдан-кўп хатоликларга, чалкашликларга йўл қўяди. Андижон-Наманган орасини уч-тўрт соатлик йўл деб белгилайди. Намангандаги яккаю ягона черков ёпиб қўйилди, деб ўқувчиларни чалғитади. Солдатларни уриб ўлдирган оломон махсус тайёрланган арматура бўлаклари, темир-терсаклар билан қуролланиб аввалдан келишиб олинган жойда (!) автобус ўлдирилиши лозим бўлган солдатларни қачон олиб келаркин, деб кутиб турарди, дея ўз ҳукмини ўқийди. Унинг фикрича, маҳаллий маъмурлар «бу гал ҳам» русларга қарши ҳаракат изларини ёпиш мақсадида фожиани шунчаки муштлашув деб баҳолаб, «қотилларни» (!) эртасигаёқ қўйиб юборганлар.\nҲамма гапни айтиб, жамоатчилик руҳиятига боплаб таъсир кўрсатиб бўлгач, М. Кедров асосий мақсадга ўтади:\n«Сўзим охирида ҳафталигимиз саҳифаларида бир неча бор кўтарилган бир фикрга, яъни рус тилида сўзлашувчи аҳолини Россияга, тарихий юртларига қайтариш фикрига қайтмоқчиман. Назаримда, бусиз иш битмайдиганга ўхшайди. Наманган фожиаси ўзбекистонлик русларга фавқулодда оғир таъсир кўрсатди. Уларнинг кўплари хоҳ бугун, хоҳ эртага Россияга қайтишга тайёрдирлар. Ўйлашимча, Россия уларга ёрдам қўлини чўзса ёмон бўлмасди. Ахир улар (ўзбекистонлик руслар)нинг месхети туркларидан ёмон жойлари йўқ-ку!»\nМаҳаллий ва марказий матбуотнинг ўртасида еру осмонча фарқ бўлган фикрлар бу. Энди учинчи фикрга ўтамиз. Бу Наманган воқеаларини ўз кўзи билан кўрган, кузатган, бир вақтлар Фарғона фожиалари тўғрисида жиддий мақолалар эълон қилган журналист Абдулла Жалилнинг фикрлари.\n«…Воқеа содир бўлган жой атрофларини кўздан кечирдим… Қаттиқ отишма бўлганлигини сезиш қийин эмас. Матбуот уйи ёнидаги китоб дўкони ойналарини ўқлар тешиб ўтибди. Оломон отилганларни кўргач, тез ёрдам машинасини ҳам ёқиб юборган. Омонат кассасининг, ойналари илма-тешик бўлиб кетган. Оломонга қараб ўт очилгани равшан кўриниб турарди…»\nКеча фалокат юз берган, бугун эса ғалати отишма бўлаётган жойга кўплар — ёш-ёланглар, мактаб ўқувчилари шунчаки қизиқсиниб — нима томоша бўлаётганини кўриш учун келишаётган эди. Умрида совут ёки резина таёқни, потиллатиб отаётган автоматни кўрмаганлар учун бу воқеа қизиқ бир томоша эди-да. Аммо холис айтганда, оломон орасида ота-она назоратидан бутунлай четда қолган, куни бўйи кўча чангитиб юрадиган «кунда-шундалар» ва эҳтимолки, бунақа қалтис вазиятларда бирор мақсадга эришиб қоладиган писмиқлар ҳам йўқ эмасди. Автоматларнинг қўнғироқдек овозлари бу ердан анча олисдагиларни ҳам майдон сари чорлай бошлади. Оломонни тарқатишга уринаётган посбонлар аслида оломон тўплаётганларини ўзлари ҳам билишмасди.\n— Оммавий безорилик пайтида ёшлар талончилик қилишга уриндилар, савдо расталарига ҳужум қилдилар,— деган гаплар ҳақиқатдан узоқ, — деб ёзади Абдуллажон. — Аксинча, мана шундай асоссиз гапларнинг замирида уюштирилган иғвогарлик пайтида даъво қилинадиган, ёшларга илиш мўлжалланган ёрлиқ бор холос. Биринчидан, 3 декабрь куни, фожианинг эртасига Марказий универмаг олдига ёшлар ўзларича келиб йиғилганлари йўқ. Магазинни қўриқлаш мақсадида бу ерга совут ва дубинкалар билан қуролланган милиция бўлинмалари олиб келинди. Шундан кейингина одамлар тўплана бошлади.\nНаманганлик ҳамкасбимиз ўз мактубида милиция ходимларининг раҳмсизлиги тўғрисида батафсил ёзади. Посбонларга бирдек айб қўйилаётган экан, келтирилган фактлар атрофлича ўрганилиши лозим. Биргина мисол:\n«Мен қассоб Ҳусанов Маликжон — колхоз бозори дарвозаси ёнида савдо қиламан. 3 декабрь куни бўлган тўполонда қалқон тутган ва дубинка ушлаган милиционерлар дўконим ёнига келишди. Улардан бири тўғри келиб ойнага урди. Ойна синмади. Кейин мен, бекордан бекорга нега ойнага урасиз, десам, иккинчи марта уриб синдирди». «Ҳақиқатан ҳам капитан уриб синдирди. Биз буни рўпарадан кўриб турдик. Имзо: Исматуллаев Қ. 84-магазин». Шу магазинда ишлайдиган Дилором Ғафурова: «Ҳақиқатан ҳам милиция ходими келиб қассобхона ойнасини синдирди. Имзо».\nМиш-миш, гумон ва тахминлар айни авж олиб, ҳар ким ўзича хулоса чиқариб турган бир пайтда Наманганда жойлашган ички ишлар батальони қўмондони майор В. Тезиков қуйидагиларни маълум қилди: 2 декабрь куни соат 12 да (яъни фожиа юз беришидан олти ярим соат аввал) унга вилоят ички ишлар бошқармаси бошлиғи қўнғироқ қилиб: «Шаҳарда тартибсизликлар бўлиши мумкин, ҳар эҳтимолга қарши 150 кишини тайёр қилиб туринг», деган кўрсатма берган. Бу ҳақда «Правда Востока» газетаси ҳам ёзди. Кутилмаган янгилик.\n«Правда Востока» мухбирининг фикрича, бордию бу гап тўғри бўлса, унда Наманган воқеаларини ёритиш мутлақо бошқача тус олиши мумкин.\nАбдулла Жалилнинг ва редакцияга келаётган, қўнғироқ қилаётган, мактублар йўллаётган бошқа кўпгина наманганликларнинг фикрича, бу бўлиб ўтган воқеа аслида фитна эканлигини исботловчи далил. Батальон раҳбарлари беш нафар солдат ҳалок бўлганлиги учун зиммаларига тушадиган масъулиятдан чўчиб, ўзларини оқлаш мақсадида, мазкур буйруқ ҳақида беихтиёр оғиз очиб қўйганликлари эҳтимолдан холи эмас.\nФожиа тўғрисидаги расмий ахборотлар изчил бўлмаганлиги туфайли аҳоли ўртасида миш-мишлар кучайди. «Солдатлар безорлик қилишибди, аёлларни ечинтиришибди. Милиция оломонни аёвсиз ўққа тутибди. Солдатлар ҳам отишибди. Фожиа содир бўлиши олдидан шаҳар корхоналарини газ билан таъминлаш атайлаб тўхтатилган, ҳамма кўчага чиққан… ва ҳоказо ва ҳоказо». Наманган кўчаларини икки кун кезиб юрдим. Бозорда, расталарда, чойхона, ошхоналарда, автобус бекатларида юзлаб одамлар билан суҳбатлашдим. Қон тўкилган чорраҳага тикилиб, бу машъум воқеанинг илдизлари ҳақида хаёл сурдим. Одам боласи фожиага учрадими, киши хаёлига дарҳол етим қолган болалари, ота-онаси келади. Хўш, ўша бешта солдат йигитнинг таъзия маъракаларида одамлар бир-бирларига нима дейишади, борди-ю, болалари бўлса, вояга етгач: «Отамиз қаерда ўлганлар?», деб сўрашса нима деб жавоб беришади. «Эҳ, болам, нимасини айтай, отангни Наманган деган жойда ўзбеклар тошбўрон қилиб ўлдиришган, ўлигини ёқиб юборишган. У ёқларга бора кўрма», дейдими? Алишер Топилдиевнинг уч фарзанди, она қорнидаги тўртинчиси туғилиб вояга етса, отамизни нега отишган, кимлар отишган деб сўрашса, уларга нима деймиз?…\nОрадан беш кун ўтиб, Наманганга яна қайтиб келдим. Область партия қўмитасининг кенгайтирилган мажлисида қатнашдим. Тўпланган жамики маълумотларни синчиклаб ўқидим. Вилоят ва шаҳарнинг каттаю кичик раҳбарлари, ахборотларини тингладим. Одамлар билан учрашдим.\nБИРИНЧИ ФИКР. «Гласность»даги мақола халқимизга нисбатан ошкора душманликдир. Черков ёпиб қўйилгани, руслар Россияга кетишга шай бўлиб туришгани ёлғон. Мақолада ёзилишича, М. Кедров қотилларни танийди, фожиа жойи аввалдан белгилаб қўйилганидан хабардор. Бордию шундай бўлса, нега у бу маълумотларни ошкор қилмайди, қотилларни ушлаб бермайди. Бундай хашаки гаплар КПСС Марказий Комитети нашрида айтилганлиги кишида ғалати таассурот қолдиради. Суднинг ҳукми кучга кирмагунча қўли қон одамни ҳам қотил деб бўлмаслигини наҳотки М. Кедров тушунмаса?\nИККИНЧИ ФИКР. Фожианинг олдини олиш, аскарларни қутқариш мутлақо мумкин эди! Шаҳар маъмурлари, айниқса ички ишлар бошқармаси раҳбарлари фожиа олдида талмовсираб қолдилар. Уларнинг бўшанг ва лапашанглиги қимматга тушди. Вилоят ички ишлар бошқармаси бошлиғининг ўринбосари Нажмиддинов ўша куни бошқармада навбатчи бўлишига қарамай воқеадан анча кеч хабар топган. Область прокурори Ч. Жўраев то телефон қилиб ахборот бермагунча шаҳардаги йирик чорраҳалардан бирида нималар бўлаётганини хаёлига ҳам келтирмаган. Чорраҳага етиб келганида эса махсус формада эмас, оддий кийимда бўлган бу раҳбарни оломон танимаган.\nБир кун аввал шаҳарда ҳарбий хизмат чоғида вафот этган солдатни кўмиш маросими бўлган эди. 2 декабрь куни бозорда одамлар ўғрини ушлаб аёвсиз дўпослашган, анча одам йиғилган эди. Вазият шундай бўлишига қарамай ички ишлар бошқармаси раҳбарлари ғоят масъулиятсизлик қилишган.\nШаҳар фирқа қўмитасида эса воқеадан тасодифан, бўлар иш бўлай деб қолгандагина хабар толишган. Қандоқ қилиб денг? Отишма, ўқ овозларини эшитган навбатчи тинчликми, дея вилоят ижроқўми навбатчисига қизиқсиниб телефон қилган. У ердан: «Ие, хабарларинг йўқми…» дейишганидан кейингина котибларга сим қоқишган.\nҲозир тергов кетаётганлиги учун мен фамилиялар айтишдан тийилиб туришни лозим топаман. Аммо вилоят ва шаҳарнинг кўпгина раҳбарлари, ҳуқуқ-тартибот посбонлари қўрқоқлик қилишгани, қочиб қолишгани, менга нима, бири ўлиб бири қолмайдими, дея тескари ўгирилиб кетаверишгани, хоналарига қайтиб бориб ҳар эҳтимолга қарши уёқ-буёққа қўнғироқ қилиб ўтиришгани маълум. Ички ишлар органлари ходимларининг, ўт ўчирувчиларнинг, автоинспекция вакилларининг ҳаракатлари мутлақо қовушмаган. Мавжуд имкониятлардан фойдаланилмаган. Довдираб, кулгили аҳволга тушишган.\nАвтобусда ёшлар жиққамушт бўлаётгани тўғрисидаги биринчи хабар кеч соат 5 дан 56 минут ўтганда олинган. Автобус саккизлар арафасида ёқилган. Икки соат ичида ҳар қанча иш қилиш мумкин эди. Афсус, бундоқ бўлмади. Чунки…\nУЧИНЧИ ФИКР. Вилоят фирқа қўмитаси бюроси йиғилишида шаҳар ижроқўми раиси Э. Маматқулов бундай деди: «Одамларнинг ваҳшиёна ҳаракатларини кўриб ҳамма эсанкираб қолди. Мен бизнинг Наманганда бундай одамлар борлигини, шу даражага бориб етишларини билмаган эканман». Вилоят прокурори ҳам айни шу гапни такрорлади. Улар бу сўзларни раислик қилувчининг: «Оломон сизларни кўриб нега тўхтамади?» деган саволига жавоб тариқасида айтишди. Демак, фуқаро ўз раҳбарларини, раҳбарлар эса фуқарони танишмаган. Фожианинг ўқ илдизи шунда эмасмикин? Биз ҳозир ўзимизни «беш йилдан бери қайта қуриш билан шуғулланаяпмиз, у қилдик, бу қилдик, ёмон раҳбарларни қувиб яхшиларини олиб келдик», дея овутсак яна хато қилган бўламиз. Фақат ўзини, ширин жонини ўйлайдиган, дунёни сув босса тўпиғига чиқмайдиган раҳбарлар тўлиб-тошиб ётибди.\nТУРТИНЧИ ФИКР. Наманганда ким билан гаплашманг, «Э, ука, оломон ёмон, у билан ҳазиллашманг», дейди. Ўйлаб қоламан. Қаёқдан келиб қолди бу оломон? Осмондан тушгани ё ердан чиққани йўқдир-ку, ахир?! Мана, беш йилдирки, қадриятларни пайхонлаб ётибмиз.\nХоҳлаган кишимизни хоҳлаган аҳволга соламиз: истасак кўкка кўтарамиз, истасак ерга урамиз. Буёғи знди пул, бозор. Қўй ука насиҳатингни, иқтисоддан гапир, муллажирингни ўйла, деяётган биз ўзимиз эмасми, ахир? Одобу ахлоқни, меҳр-оқибатни ва ҳатто раҳм-шафқатни ҳам бозор иқтисодига боғлаётганимиз сир эмас-ку, ахир. Бас, шундай экан, ўша нотаниш оломон аслида катта президентдан тортиб то маҳалла фаолигача — беистисно барчамизнинг шундоққина ёнимизда, бағримизда, уйимизда вояга етаётганини наҳотки тушунмасак? Биз қайта қуриш қиличини қўлга олганимизда етти-саккиз ёшда бўлган болалар бугун ўн уч-ўн тўртга тўлмоқда. Шу ҳолимизча тураверсак, ширин жонимизни ўйлаб, гуруч, ун, гугурт ва кир совун ғамлашдан нарига ўтмасак, истаймизми-йўқми, яна тўрт-беш йилдан кейин Қайта Қуришевич Оломонов ўн саккизга тўлади. Бугун у шаҳар ҳокимини, қозини ёки фирқа котибини танимаган бўлса, эртага янада каттароқларни сезмай қолиши аниқ. Бу ҳақда жиддий ўйлаб кўрмоқлик лозим.\nОломон биргина Наманганда мавжуд эмас!\nБЕШИНЧИ ФИКР. Софоклнинг «Шоҳ Эдип» асарида Фива фуқаролари бошига тушган кулфатни эслайсизми? Шаҳар осмонини қора булутлар қоплаб олади. Далаларда егулик битмайди. Аёллар ўлик туғади. Худо илтижоларни қабул қилмайди. Қоҳинлар фиваликларнинг гуноҳлари нималигини билолмай ўйланиб қоладилар… ва, маълум бўладики, шаҳарда бир жиноят мавжуд. У очилмагунча, жиноятчи жазосини олмагунича, Фива устида қуёш чарақламайди.\nЖиноятчи Эдипнинг ўзи бўлиб чиқади…\nБизда аҳвол қалай? Жиноятчилик, қаллоблик, фаҳш бутун мамлакатни беистисно чирмаб олди. Одамлар ва болаларни ўғирлаш, ўта ваҳшийлик билан ўлдириш, тўртта кемтилиб кетган тилла тишини олиш учун калласини чўрт узиб кетиш ҳеч гап бўлмай қолди-ку! Бунга ҳатто ҳукумат ҳам; кўникиб бормоқда чоғи, кейинги бир неча қонли фожиаларда ҳалок бўлганларнинг оилаларига таъзия ҳам билдирилмади.\nЎзганда ўзбекларни молдек сўйганлар, болаларни бўғизлаганлар, қизалоқларни ота-оналари олдида зўрлаганларнинг кўпи ҳамон ялло қилиб юришибди — кўк юзини булут қоплагани йўқ. Қўқон ва Паркентда одам ўлдирганларнинг ҳаммаси ҳам ҳибсга олинмади — жиноятчилар ҳибсхоналарда эмас, иззат-икромда юришибди — болалар туғилмоқда. «Шу милиция, шу терговчи, бу тартиб-интизом бўлса, топиб бўпти», деган фикр ҳукмрон экан, жиноятчилик ҳеч қачон тугамайди. Ўмарган ўмариб, еган еб ётибди. Муттаҳам, товламачи, каззобларнинг чўмичи ҳамон мой устида. Уларнинг мушугини ҳеч ким пишт деяётгани йўқ. Аксинча, йўллари очиқ, қўллари узун, тиргаклари мустаҳкам.\nСаксон бешинчи йил баҳорида: «Худога шукур, бизнинг ҳам замонамиз келадиган бўлди», дея ширин хаёллар қилган, энди эса ҳафсаласи пир, мирқуруқлик суяк-суягидан ўтиб кетган ялангтўш халқ аста-секин оломонга айланиб бормоқда. Жамиятнинг ўзи унга ўғирлаш, талаш, ўмариш ва айни пайтда жазосиз қолиш сирларидан сабоқ бермоқда.\nОсмонимизда ҳамон қуёш чарақлаб тургани, далаларимизда ҳосил битаётгани, болалар туғилаётганига келсак, бу хавфли хотиржамлик, азизлар! Қора булут Фива осмони каби имонимизга аллақачон соя ташлаган, маънавиятимиз аста-секин нураб, тўкилиб бормоқда. Бизнинг басир кўзларимиз бу офатни кўра олаётгани йўқ, холос.\nЖамият жиноятчиликдан, ҳаром-ҳаришдан халос бўлмагунча адолат чироғи чарақламайди. Кўк машъаласи оламни ёритса, адолат чироғи дилни мунаввар айлайди.\nЖиноятчилик илдизлари ҳақида гап кетганда бир муҳим нарсага эътибор беришимиз зарур. Бизда ҳозир тартиб шундайки, қамалганларнинг деярли кўпчилиги шимолга, Узоқ Шарққа, Русия шаҳарларига юборилади. Ашаддий қотиллар, каззоблар, хавфли унсурлар қаторида қўққис бировни туртиб кетган ҳайдовчи, қочоқ алиментчи, қўшниси билан сув талашиб ёқалашган деҳқон, камомади бор сотувчи ва шу кабилар ҳам ўша ёқларда жазо муддатларини ўтайдилар. Бу дунёнинг жамики ифлосликларидан, ёвузликларидан сабоқ олиб, икки-уч йилдан сўнг гўё «ахлоқлари тузалган ҳолда» юртларига қайтадилар. Тасодиф туфайли қамалиб қолган одобли, мўмин болаларнинг шимол сафаридан сўнг ашаддий жиноятчиларга айланаётганларига ҳаммамиз гувоҳмиз-ку!\nРедакциямизга ҳибсхоналардан кўплаб мактублар келади. Уларда қамоқ ичкарисининг ўта ёвуз қонунлари, ўзига хос жазо чоралари батафсил ёзилган. «Биз айбимизни ўзимизнинг юртда, халқимиз олдида ювишимиз керак», дейишади маҳбуслар. Бу нидо бизнинг парламентга қачон етиб бораркин?\nОЛТИНЧИ ФИКР. Уч йигит ўқ еб ўлгани, қанча одам ярадор бўлгани факт. Тергов улар қандай отилганини аниқлайди. Шу жумладан отишма чоғида қайси калибрли ўқдан фойдаланилгани ҳам маълум бўлади. Тахминимча, ички қўшинларда 5,45 калибрли ўқ бўлган.\nҚўқон фожиаларини текширувчи (аниқроғи, Қўқонда қурол ишлатилганлигининг тўғри-нотўғри эканлигини аниқловчи) комиссия маълумотларига кўра, шаҳардаги ўша машъум отишма чоғида 1473 та 5,45 калибрли ўқ узилган. Буни Туркистон ҳарбий округи ҳарбий прокуратурасининг шу комиссия составига киритилган махсус мутахассиси ҳам тасдиқлайди. Комиссия ахбороти жумҳурият Олий Кенгаши Раёсатида тингланаётганида, комиссия раиси «Қўқонда милиция оломонга қарата эмас, осмонга қараб, огоҳлантириш мақсадида ўқ узган», деди. Шунда Раёсат аъзоларидан бири: «Нима, шаҳар осмонига катта дошқозонлар осиб қўйилган эканми», дея киноя қилгани эсимда.\n70-йиллари «фавқулодда зўр техник ечим» сифатида ихтиро қилинган бу ўқ «ажойиб фазилатларга» эга. Осмонга отилса ёмғир томчиси ёки дарахт барги билан тўқнашиб, ўша тезликда (!) йўналишини ўзгартириши мумкин. Инсон организмига қадалганида эса чиқиб кетишга шошилмай ўпка, жигар, бўйраклараро «саёҳатини» бемалол давом эттираверади.\n«Машҳур» 40-армиямиз Афғонистон тоғларида бу ўқни синовдан ўтказган. Шу йилнинг 20 январида Бокуда, 2 ноябрь куни Дубоссарда шу ўқ ишлатилган (Қаранг: «Комсомольская правда», 1990 йил, 14 декабрь).\nШахсан мен ички қўшинларни шу ўқ билан қуроллантирилишини энг мудҳиш жиноят деб биламан. Қачонгача «осмонга отилган ўқ» бегуноҳ фарзандларимизнинг қонини тўкади? Бу ўқ зудлик билан йиғиштириб олинмас экан, Авазхон, Алишер, Қодирхонларнинг ёнига янги-янги авазхонлар, алишерлар, қодирхонлар қўшилаверади.\nЕТТИНЧИ ФИКР. Милициянинг ночор аҳволи тўғрисида, уни замонавий воситалар билан «жиҳозлаш» ҳақида кўп гапирамиз. Ҳақиқатан ҳам «аҳволи» ночор. Бир улар эмас, йўл ҳаракати назоратчиларининг хам ҳоли шу. Бошқа мамлакатлардаги осойишталик посбонларига чоғиштирадиган бўлсак, бизникиларда резина таёқдан бошқа ҳеч вақо йўқ. Америкада полицияга ишга кириш учун камида ўн-ўн бешта соҳадан яхши хабардор бўлиш талаб этилар экан. Масалан, у эпчил ва чаққон бўлиши, сувда эркин ҳаракат қила олиши, зарур бўлса тиббий ёрдам кўрсатиши, доялик қилиши, ҳайдов воситаларини бошқара билиши шарт экан. Ўтган йилги саёҳат чоғида Бельгиянинг Антверпен шаҳрида битта полициячи бизга ёрдам кўрсатгани, «перестройка» иборасига ишора қилиб роса кулдиргани, кейин Тошкент рамзи ифодаланган тақинчоқни кўриб, улуғ Ҳайёмнинг иккита рубоийсини фломанд тилида ўқиб бергани ҳамон эсимда.\nБизда эса бутунлай акси. Мен билган таниш посбонлар орасида китоб ўқийдиганлари, инсон руҳияти тўғрисида ўйлайдиганлари, Ғофирни, Йўлчини танийдиганлари жуда кам. Мен бу билан милициядаги ҳалол инсонларни инкор этмоқчи эмасман. Аммо посбонлар орасида қўпол, тамагир, бир шиша ароқ, 10 сўм пул, икки кило гўшт дея адолатни оёқости қилаётганлари йўқ дейсизми? Бор. Обком бюроси йиғилишида бир ишчи куюниб шундай деди: «ГАИ ходимларини тергайдиган одам борми ўзи? Бизда ишлайдиган бир йигитнинг ҳужжатини олиб қўйиб роса тўрт кун овора қилди, кеча 50 сўм обориб бериб қутулди. Шунақа порахўрлик бўлиб тургандан кейин, ГАИ га ҳурмат қоладими?…»\nБу гапни эшитиб, залда ҳозир бўлган ҳуқуқ-тартибот органларининг раҳбарлари дарҳол сўроқ-қистоққа тушиб кетишса керак деб ўйлагандим. Аммо ҳеч кимдан садо чиқмади, биров эътироз ҳам билдирмади.\nВидеосалонлар тўғрисида алоҳида тўхталиб ўтиш керак. Улар ёшларни аёвсиз равишда бузмоқда, ёвузликка ўргатмоқда. Клублар ишламаса, маданият мар-казлари ҳувилаб ётган бўлса, тўгараклар иши билан биров қизиқмаса, ёшлар, ўсмирлар қаерга боришлари керак? Ягона илинж — видео. У ерда эса одоб-ахлоқ бир пул. Бошидан охиригача, ўлдириш, вайрон қилиш, фаҳш…\nТергов давом этмоқда. Бу гал у чалғимайди, адолат қарор топади, қотиллар аниқланади, одамлар Наманганда нима бўлганини биладилар, комиссия хулосаси эълон қилинади — қумга сингандай йўқ бўлиб кетмайди деб ўйлайман. Бунинг учун энг аввало қуйидаги саволларга жавоб топмоқ лозим:\n— Ҳарбий хизматчилар енгил кайф таъсирида эдиларми ё анчайин мастмидилар?\n— Жанжал автобусда бошланганми ё тахмин қилинаётгандай, «Лола» бекатидаги тортишувнинг давомими?\n— Вилоят милициясидан ҳарбий қисмга қилинган қўнғироқнинг маъноси нима эди?\n— Наманганлик уч йигит кимнинг ўқидан учди?— Яъни оломонга қарата ўқ узган ким: ҳарбий хизматчиларми ё милициями? Қандай ўқдан фойдаланилган?\nСавол кўп. Лекин гувоҳлар ҳам бисёр. Энг муҳими — автобус ҳайдовчиси ҳаёт! Энг муҳим нарсалар айни шу кишининг виждонига, тергов сифатига боғлиқ!\nФожиадан сўнг Наманганда кўп нарсалар ўзгарди. Шаҳар ҳаётига оид муаммолар юзага қалқиб чиқди. Кўп иш қилинди. Оммавий тартибсизликлар шаҳар ва қишлоқларга ёйилиши мутлақо мумкин эди. Фаолларнинг катта саъй-ҳаракати билан бунинг олди олинди. Кексалар, дин арбоблари, маҳалла жонкуярлари тиним билмадилар, қизғин, мураккаб нуқталарда бўлдилар. Аммо, вилоят фирқа қўмитаси бюросида айтилганидек, зиддиятли онларда бошланғич фирқа ташкилотлари, уларнинг котиблари суст ҳаракат қилдилар. Нега шундай бўлди? Раҳбарлардан бирининг бюрода: «Биз бирин-кетин позицияларни топшираяпмиз, чекиняпмиз…», деган сўзлари бу саволга жавоб бўла олади.\nТаълим-тарбияда, маиший хизматда касаба уюшмалари фаолиятидаги жиддий нуқсонлар тўғрисида, назаримда, илк бор ошкора гапирилди. Мактаблардаги аҳвол ғоят ташвишли. Ўқувчиларнинг катта қисми ота-оналарининггина эмас, педагогика коллективларининг ҳам эътиборидан четда қолмоқда.\nБунга қўшимча қилиб яна шуни айтиш зарурки, шаҳарда ёш оилалар муаммоси ғоят жиддий. Ажралиш оддий бир воқеага айлана бормоқда. Редакцияга келган мактублардан бирида ёзилишича, бор-йўғи олти ой давом этган битта никоҳнинг бузилишига қуда чақириқда асал косада эмас, пиёлада тортилиб, «пасткашлик» қилингани, бошқа бир ўринда саватга суви қочган нон қўйилгани сабаб бўлган. Балоғатга етмаган (анча етмаган) қизларни турмушга узатиш ҳоллари ҳам мавжуд.\nБуларнинг ҳаммаси ҳақида жиддий ўйлаб кўриш керак. Фожиани кутиб туришнинг ўзи фожиа эмасми?!\n← Аввалги Аввалги Саъдулла Сиёев, Мурод Абдуллаев. Буйруқ берган ким? (1990)\nКейинги → Кейинги: Қўчқор Норқобилов. Нигоҳлардаги алам (1989)


Қўрқувдан эмас – “Толибон” афғонлар нега қочаётганини маълум қилди | Qalampir.uz\nҚўрқувдан эмас – “Толибон” афғонлар нега қочаётганини маълум қилди\nЖамият\t23 Август 15:31 34573\nAфғонлар мамлакатни толиблардан қўрққани учун эмас, иқтисодий сабабларга кўра тарк этмоқда. Бу ҳақда “Толибон” ҳаракати матбуот котиби Муҳаммад Суҳайл Шоҳин “Sky News” телеканалига берган интервьюсида таъкидлади.\n“Уларнинг Ғарб давлатларига кўчиб ўтишни хоҳлаши иқтисодий миграциянинг бир тури холос. Aфғонистон – қашшоқ мамлакат, аҳолининг 70 фоизи қашшоқлик чегарасида яшайди, шунинг учун ҳамма Ғарб давлатларига кўчиб ўтишни ва яхши яшашни истайди. Уларнинг мамлакатдан чиқиб кетиши қўрқувдан эмас, аксинча, фаровон ҳаётни хоҳлашидан”, дейди Суҳайл.\nМаълумот ўрнида, ўтган ҳафта бошидан буён Қобул аэропортида бетартиблик ҳукм сурмоқда, кўплаб вертолётлар учиши ва қўниши хорижий ходимлар, жумладан дипломатлар ҳамда чет эл миссияларида бўлган афғонлар мамлакатдан эвакуация қилинмоқда. Мамлакатни тарк этишга уринган кўплаб афғонлар аэропортга келиб, самолётларга ҳужум қила бошлади.\nЭслатиб ўтамиз, Aфғонистон Ислом Республикаси энди йўқ. Жорий йилнинг 15 август куни ҳокимият “Толибон” ҳаракати назоратига ўтди. Ўша куни Президент Aшраф Ғани истеъфо берганини ҳамда мамлакатни тарк этганини маълум қилди. Жорий йилнинг 19 август куни эса ҳаракат расмий баёнот билан чиқиб, мамлакатда Ислом Aмирлиги тузилганини эълон қилди.\n13 Сентябрь 15:24 39249\n14 Сентябрь 20:19 34367\n14 Сентябрь 10:58 30643\n13 Сентябрь 15:27 26390\n13 Сентябрь 08:29 24977


Гвардиола: Мен “Бавария”даги баъзилардан фарқли ўлароқ бошқа клуб футболчилари ҳақида гапирмайман\n“Манчестер Сити” клуби бош мураббийи Хосеп Гвардиола таркибда кучайтирилиши керак бўлган чизиқлар ҳақида гапирди.\n“Кўрамиз. Биз марказий ҳимоячи қидирмоқдамиз, бироқ шу билан бирга бу чизиқда ўйнай оладиган футболчиларимиз учта. Бундан ташқари, иккинчи жамоада бизга ёрдам бериши мумкин бўлган икки нафар ёш ўйинчимиз бор.\nБиз трансфер бозорида юзага келадиган вазиятга қараймиз. Агар клубда пул сарфлаш имкони бўлса, унда бу ишни қиламиз. Агар бўлмаса, йўқ.\nМагуайр – “Лестер” футболчиси. Биламан, “Бавария”да Лерой Сане ҳақида кўп гапиришни ёқтирадиган инсонлар бор, аммо мен одатда бошқа жамоада тўп сурадиган ўйинчилар ҳақида гапирмайман”, – дейди мутахассис.\nМанчестер Сити Трансферлар Хосеп Гвардиола\n“Тоттенхэм” клуби “МЮ” нишонидаги футболчини “илиб” кетиши мумкин\n"Манчестер Юнайтед" раҳбарияти Сульшерга трансферлар мавсумида камида учта футбол сотиб олишга ваъда берди\n“Манчестер Юнайтед” Эрреранинг кетишини маълум қилди


ЎзА - Оқ уйда ўзбекча калом янгради\n16.05.2018 21:27 Чоп этиш версияси\nҲозиргина Ўзбекистон Президенти Шавкат Мирзиёев АҚШ Президентининг қароргоҳи бўлмиш Оқ уйга кириб келди. Оқ уйда Шавкат Мирзиёевни Президент Дональд Трамп кутиб олди. Протокол бўйича суҳбатлашув бўлиб ўтганидан сўнг журналистлар зални тарк этди.\nПрезидентимизга "Америка овози" телерадиоси мухбири Навбаҳор Имомова ҳам савол билан мурожаат қилди. Ўзбекистон раҳбари Шавкат Мирзиеёв журналистга Оқ уйда туриб, ўзбек тилида мурожаат қилар экан, дунёда истиқомат қилувчи барча ўзбекларга ўзининг эзгу тилакларини билдирди.\nАйни дамда Президентларнинг яккама якка суҳбати бўлиб ўтмоқда. Шундан сўнг делегацияларнинг кенгайтирилган таркибдаги музокоралари бўлиб ўтади.\nТашриф тафсилотларини сайтимизда кузатиб боринг.


Қабр ковлашга тааллуқли масалалар (1)\nBy Зубайр Исмоил on 10/26/2019 МАҚОЛАЛАР ҚАБРИСТОНГА ОИД ҲУКМЛАР\nҚабр ковлаш ҳақида\n49 – Қабр ковлаш фазилати\nАбу Рофеъ разияллоҳу анҳудан ривоят қилинади: «Расулуллоҳ саллаллоҳу алайҳи ва саллам айтдилар: “Ким бир маййитни ювса, сўнг унинг айбини яширса, қирқ марта мағфират этилади. Ким бир маййитни кафанласа, Аллоҳ уни жаннатнинг нафис ипак ва кимхоблари билан кийинтиради. Ким бир маййит учун қабр ковлаб, сўнг уни ўша қабрга кўмса, маййит учун то қиёмат кунигача яшайдиган бир уйни садақа қилган кишининг ажри миқдорича савоб унга ёзиб борилади”».\nИбн Аллон: «Бу ҳадисда данф этиш ва кафанлаш фазилати баён қилинган», деди.\n50 – Гўрковларнинг сифатлари\nИбн ал-Ҳож Моликий айтади: «Гўрков дин-диёнатли, омонатдор ва солиҳ кишилардан бўлиши керак. Унда мазкур сифатлар топилмаса, гўр ковлаётган жойида олдин кўмилган ўликларга тегишли қолдиққа дуч келиши, натижада уни жойидан қўзғатиши ёки синдириб қўйиши мумкин. Бундай қилиш эса жоиз эмас».\nАбу Довуд «Сунан»да «Гўрков суяк чиққан жойни тарк этадими?» деган сарлавҳали боб остида қуйидаги ҳадисни санади билан келтиради: «Амра бинти Абдураҳмон Ойша разияллоҳу анҳодан ривоят қилган ҳадисда Расулуллоҳ саллаллоҳу алайҳи ва саллам: “Маййитнинг суягини синдириш тириклигида суягини синдириш билан баробардир“, дедилар».\nЯна айтади: «Гўрковлар қабр ковлаётиб суяк топиб олишса нима қилишлари кераклиги ҳақида сўралганида Аҳмад бундай жавоб берганини эшитдим: “Қазишни тўхтатади. Зеро, маййитнинг суягини синдириш уни тириклигида синдириш билан баробардир”».\nШофеий айтади: «Маййитнинг суяклари чиқариб олинган тақдирда уни яна қайтадан кўмилишини хуш кўраман».\n«Қабр ковлаётган гўрков қиблани яхши билиши даркор… Шунингдек, қабрни маййитнинг бўйига мос тарзда кавлаши ёки бироз узунроқ қилиши керак. Токи маййит қабрига кирганида қисилиб қолмасин. Салафлар ва кейингилар шундай йўл тутишар эди».\nГўрковлар қабрларга оид вожиб ва суннатлардан тўла хабардор кишилар бўлиши лозим.\n51 – Қабр ковлашда ишлатиладиган анжомлар\nҚабр ковлашда белкурак, кетмон, болта, лом каби маълум ва машҳур қўл асбобларидан фойдаланиш мақсадга мувофиқдир. Зеро, асри саодатдан бери бугунгача қабр ковлашда ана шу асбоблардан фойдаланиб келинган. Мазкур асбобларга чекланиш қабрлар учун ҳам, қабристон ери учун ҳам, маййитлар учун ҳам бирдек манфаатлидир. Чунки оғир ускуналарни ишлатиш қабрларга зарар келтиради, чиройли суратда қазилишини таъминламайди, устига-устак қабристон ерини ҳам бузади. Агар ер тошлоқ бўлгани туфайли ёки бошқа сабабларга биноан қабр ковлаш учун оғир ускуналарга эҳтиёж туғилса, улардан фойдаланиш жоизлигини Ибн Усаймин раҳимаҳуллоҳ айтиб ўтган. Шу билан бирга ён-атрофдаги қабрларга зиён етказмаслик шарт қилинади.\n52 – Қабр ковлашда кофирларни ишлатиш\n«Доимий фатво қўмитаси» айтади: «Мусулмонлар қабрларини кофирларга ковлатиш жоиз эмас. Айниқса, Араб Яриморолида. Чунки кофирларга ишонч йўқ. Шунингдек, уларни Араб Яриморолида қолдириш ҳам жоиз эмас. Уларни бу макондан узоқлаштириш чораларини кўриш вожибдир. Зеро, Набий саллаллоҳу алайҳи ва саллам Араб Яриморолидан бирорта кофирни қўймай чиқариб ташлашга, у ерда мусулмондан бошқасини қолдирмасликка буюрганлар».\n Ҳоким «Мустадрак»да (1/505, 1307-ҳадис) ривоят қилган ва: «Муслим шартига кўра саҳиҳ ҳадис», деган.\nТабароний «ал-Кабир»да (1/315) «…қирқ гуноҳи кабираси мағфират этилади» деган лафз билан ривоят қилган. Байҳақий ҳам «Шуъаб ал-иймон»да (7/9, 8827) келтирган (Муҳаққиқ: Муҳаммад Зағлул. «Дор ал-кутуб ал-илмийя» нашриёти, биринчи нашр, 1421-ҳ.й.).\nМунзирий «Ат-тарғиб ват-тарҳиб»да (723-бет, 5256-ҳадис): «Ҳадис ровийлари «Саҳиҳ» (Бухорий ва Муслим)да ҳужжат қилинган кишилардир», деган. Ҳайсамий: «Ҳадис ровийлари «Саҳиҳ»нинг ровийларидир», деган («Мажмаъ аз-завоид», 3/114, 4066-ҳадис).\nИбн Ҳажар: «Ҳадис санади «қавий» (кучли)», деган («Ад-дироя фи тахриж аҳодис ал-ҳидоя», 1/230. Мусаҳҳиҳ: Абдуллоҳ Ҳошим. «Дор ал-маърифа» нашриёти). «Натоиж ал-афкор фи тахриж аҳодис ал-азкор» (4/373) китобида эса: «Ҳасан-ғариб ҳадис», деган (Муҳаққиқ: Ҳамдий ас-Салафий. «Дор Ибн Касир» нашриёти, иккинчи нашр, 1429-ҳ.й.).\nМуновий: «Ҳадисни Ибн Жавзий «Мавзуот»да келтирди, бироқ тўғри қилмади», деган («Файз ал-қадир шарҳ ал-жомеъ ас-сағир», 6/240, 8877-ҳадис. («Дор ал-кутуб ал-илмийя» нашриёти, биринчи нашр, 1415-ҳ.й.) Албоний «Саҳиҳ ал-жомеъ»да (2/1093, 6403-ҳадис) «ҳасан» санаган.\n Ибн Аллон аш-Шофеий. «Далил ал-фолиҳин ли-туруқи риёз ас-солиҳин», 6/79. «Дор ал-китоб ал-арабий» нашриёти, нашр рақами ва йили кўрсатилмаган.\n «Сунан Абу Довуд», 468-бет, 3208-ҳадис. Шунингдек, Имом Аҳмад («Муснад», 41/259, 24739-ҳадис), Ибн Можа (2/541, 1616-ҳадис) ривоят қилган, Нававий «Ал-мажмуъ»да (5/191-192) ҳадисни саҳиҳ санаган.\n «Масоил ал-Имом Аҳмад раҳимаҳуллоҳ», Абу Довуд ривояти, 223-бет, 1053-рақам. Муҳаққиқ: Ториқ Иваз. «Мактабат Ибн Таймия», биринчи нашр, 1420-ҳ.й.\n Байҳақий. «Маърифат ас-сунан вал-осор», 5/335, 7753-рақам. Муҳаққиқ: Абдулмуътий Қалъажий. «Дор ал-ваъй» нашриёти, биринчи нашр, 1412-ҳ.й.\n Қаранг: Ибн Усаймин раҳимаҳуллоҳ. «Фатово фи аҳком ал-жаноиз», 179-бет.\n Бухорий (3168) ва Муслим (20, 1638) ривояти.\n «Фатово ал-лажна ад-доима лил-ифто», 7/324, 16079-фатво, иккинчи тўплам, Шайх Ибн Боз раҳимаҳуллоҳ раҳбарлиги остида.\nAvvalgi maqolaФарзанд тарбияси | 14-дарс | Ижтимоий тарбия | Шайх Содиқ Самарқандий\nKeyingi maqola Таҳорат: Ҳайз


«Миллий» стадионининг янгиланган чими нега кўчиб кетмоқда?\nСпорт 15:24 / 11.06.2019 19437\n7 июнь куни Ўзбекистон миллий жамоаси Тошкентда Корея Халқ Демократик Республикаси билан ўртоқлик ўйинини ўтказди ва 4:0 ҳисобида ғалаба қозонди. Йирик ҳисобдаги ғалаба мухлислар кайфиятини кўтаргани баробарида «Миллий» стадионининг янгиланган чими яна эътирозларга сабаб бўлди.\nКХДРга қарши учрашув «Миллий» арена майдони тўла кўчириб ташланиб, унга буткул янги чим экилганидан кейинги биринчи расмий ўйин эди.\nTribuna.uz нашри мазкур ҳолатга изоҳ олиш учун ЎФА буюртмаси асосида Ўзбекистоннинг бош аренаси майдонини парваришлаш масъулиятини олган туркиялик мутахассис Тайфун Тунгузга мурожаат қилди. У хавотирга ўрин йўқлигини айтмоқда.\n«Чим синовдан яхши ўтди. Хавотирга ўрин йўқ. Кўчган жойлар бундан кўпроқ ҳам бўлиши мумкин, деб кутган эдик. Экилганига 5-6 йил бўлган чимларда ҳам бу нарса бўлади.\nКХДР билан ўйинда майдоннинг 5та нуқтасида кўчган ва бузилган жойлар бўлди. Бундан хавотир олмаса ҳам бўлади. Бештадан кўпроғига салбий баҳо бериш мумкин эди, лекин бу нормал ҳолат. Экилган чим жаҳон стандартига жавоб беради.\nМайдоннинг ҳозирги ҳолатига бемалол яхши баҳо беришимиз мумкин. Буни ютуғимиз деб ҳисоблайман. Кетган меҳнатимизга арзийди. 11-санада бўладиган ўйинда бундан ҳам яхшироқ бўлади», – дейди у.\nТайфун Тунгуз Туркиянинг «Iren» компаниясининг ландшафт дизайни бўйича архитектори саналади. Унинг сўзларига кўра, яна 1 – 1,5 ойлардан кейин «Миллий» стадиони чими идеал ҳолатга келади ва унда майса ўпирилишлари кузатилмайди.\n«Майдонга икки хил – секин ва тез ўсувчи майса уруғи экилган. Биринчиси йўқолиб кетади, иккинчиси эса бақувват бўлиб қолади.\nЧимга эътибор билан яхши қаралса, 10-15 йил бемалол хизмат қилади. Ҳар бир-икки йилда уруғ сочиб турилади. Туркиядаги «Қайсариспор» стадиони чими 8 йил олдин – 2011 йилда экилган эди», – деди Тайфун Тунгуз.\nҲозир ушбу стадион майдонини парваришлаш билан беш нафар ходим шуғулланмоқда. Улардан икки нафари – «Iren» компанияси мутахассисларидир.\nУшбу компания Туркияда 6та ёпиқ ва 56та очиқ стадион майдони парвариши билан шуғулланади. Шунингдек, Грузия ва Хорватиядаги бир нечта ўйингоҳларга хизмат кўрсатиш билан бирга яна қатор мамлакатларга чимни парваришлаш техникаларини экспорт қилади. Хусусан, Ўзбекистон футбол ассоциацияси ҳам май ойида ёпиқ стадион майдонини шамоллатишда фойдаланиладиган 15та махсус вентилятор сотиб олди.\nТуркия футбол федерациясининг майдонлар ҳолати бўйича инспектори ҳисобланувчи Тайфун Тунгуз билан шартнома 16 июнгача тузилган.\n«Ундан кейин эса бир ойда бир марта келиб турамиз. Бу ердаги майдон усталарига ҳаммасини ўргатганмиз. Улар чимга ўғит ва дориларни вақтида бериб боришса, суғориш ва ўриш ишларини бажариб боришса бас.\nҲар ой келиб турсак-да, интернетда сурат юбориш орқали ҳам боғланиб, керакли тавсияларни бериб турамиз», – дейди туркиялик мутахассис.\nУнинг айтишича, ҳозир Ўзбекистонда футбол майдони чими бўйича етук мутахассислар йўқ. Мамлакатдаги аксарият стадионларда чим тупроқда экилган. ФИФА стандартларига асосан эса майса қумга экилиши лозим. Тупроққа экилган майса илдизи ерга чуқур кириб бора олмайди. Қолаверса, қумли майдонда футболчилар йиқилганда жароҳат олиш эҳтимоли камроқ бўлади.\nЭслатиб ўтамиз, «Миллий» стадиони 2012 йилда фойдаланишга топширилган бўлса, шундан буён ундаги майдон ҳолати тез-тез танқид қилиб келинади. Аввал «Бунёдкор» номи билан аталган арена 2018 йилда ЎФА тасарруфига ўтказилган эди.\nАренанинг аввалги чими мутлақо талабга жавоб бермасди. Шу боис 2019 йил бошида у тўлалигича кўчириб ташланган, март ойида майдонга илк уруғ сепилган эди.


Абитуриентлар тест натижаларини қандай билишлари мумкин? - Zamin.uz\nҲозирги замонавий смартфонларнинг деярли барчасида QR кодни ўқиш учун телефон камерасининг ўзи кифоя қилади. Алоҳида қанақадир программа ўрнатиш шартмас. Шунчаки телефон камерасини ёқинг ва абитуриент рухсатномасининг пастки қисмидаги QR код устига камерани олиб боринг. Шунда телефон экранида ёзув пайдо бўлади ва abitur.dtm.uz сайтидаги махсус узун ҳавола чиқиб келади. Ўша ҳаволани браузер орқали очсангиз, натижангизни кўриш мумкин бўлади.\nАгар мабодо телефонингиз камерасини QR код устига олиб борганингизда экранда ҳеч қандай ўзгариш бўлмаса, унда QR код ўқийдиган махсус илова юклаб олишингиз керак бўлади. Масалан, мана дастурни юклаб олишингиз мумкин.\nТест синовлари натижалари бир кун ўтиб эълон қилинади\n24-08-2020, 16:13, Жамият\n13-08-2020, 23:53, Жамият\n19-07-2019, 18:12, Жамият\n13-05-2019, 23:35, Жамият


Мина майдонлари - Оқсарой муждаси\nЎз қўшниси сарҳадларни миналардан тозалашни истамаëтган бир кезда¸ Тожикистон томони аҳолисини фақат огоҳлантириш билангина чекланишга мажбур.\nЖеневада пиёдаларга қарши миналарни таъқиқлаш бўйича нуфузли халқаро анжуман иш бошлади. Ўзбекистон¸ бу гал ҳам йиғинга ўз вакилини жўнатмади.\nЖенева йиғинига 50 давлатдан келган ҳукумат расмийлари, халқаро ташкилотлар ва фуқаролик жамияти вакиллари Пиёдаларга қарши миналарни таъқиқлаш шартномасининг қай даражада ижро этилаётганини муҳокама этмоқда.\nЎз чегараларини миналаштириб ўнлаб одам ўлимига сабабчи бўлган Ўзбекистон томони ушбу анжуманларни назар- писанд қилмай келади.\nЎзбекистон Пиёдаларга қарши миналарни таъқиқлаш шартномасига қўшилмаган ва бу шартномага аъзо давлат анжуманларига ҳатто ўз кузатувчисини ҳам юбормайди.\nБМТ бош ассамблеяси доирасида эса Ўзбекистон томони ушбу шартномани ҳеч қачон қўллаб-қувватлаб овоз бермайди. Халқаро кузатувчиларга кўра, Ўзбекистон ҳукумати миналарни таъқиқлаш борасида халқаро жамоатчилик билан мутлақо ҳамкорлик қилишдан бош тортиб келади.\nЎзбекистон ҳукумати ўз фуқароларининг миналардан ҳалок бўлишига оид хабарларни тасдиқламайди. Миналарни таъқиқлаш халқаро компанияси маълумотларига кўра, Ўзбекистоннинг қўшни Тожикистон ва Қирғизистон билан чегараларига Тошкент бир томонлама ўрнатган миналар портлаши оқибатида камида 50 нафар Ўзбекистон фуқароси нобуд бўлган.\nЎзбек миналаридан ҳалок бўлаётганларнинг кўпчилиги Тожикистоннинг Сўғд вилояти фуқаролари экани маълум. Маълумотларга кўра, Тожикистон фуқароларининг 80 нафари¸ ўзбек томони кўмдирган миналарига йўлиқиб нобуд бўлган.\nМиналарни таъқиқлаш халқаро компанияси маълумотларига кўра, Ўзбекистон 1998 йилдан бошлаб 2003 йилгача Афғонистон, Қирғизистон ва Тожикистон билан чегараларининг тоғли ҳудудларига 350 минг дона пиёдаларга қарши миналарни жойлаштирган.\nПрезидент Каримов чегаралардаги мина майдонлари Ўзбекистон исломий ҳаракати жангарилари ҳамда қурол-яроғ ва наркотик моддаларнинг олиб ўтилишига қарши яратилганини даъво қилади. Миналарни таъқиқлаш халқаро компанияси вакили Эмил Ҳасанов бу каби важларни “кулгули” деб атади.\n- Миналаштиришни бу каби оқлаш жуда кулгулидир. Террорчилар бир давлатдан иккинчи давлатга ўтиш учун ҳар доим ўзлари учун қулай йўлни топади. Чегараларни қўриқлаш масаласида одамнинг фарқига бормайдиган миналарга эмас¸ чегарачиларга таяниш керак. Бундан кўриниб турган нарса шуки, миналаштириш тоза сиёсий мақсадларни кўзлайди¸ - дейди халқаро кузатувчи.\nЎзбекистон чегараларига ўрнатилган миналар бирор-бир террорчини ўлдиргани борасида ҳеч қандай маълумот йўқ. Сўнгги икки йил давомида Ўзбекистон расмийлари чегараларни миналардан тозалаш жараёни бошлангани ҳақида айтиб келди. Бироқ бу амалиётлар халқаро кузатувчилар иштирокисиз, ёпиқ тарзда ўтказилгани сабабли жиддий шубҳа остига олинади.\n- Биз аслида нима бўлаётганини айтолмаймиз. Ўзбекистондан ахборот олиш жуда қийин. Ўзбекистоннинг халқаро ташкилотлар билан ҳамкорлик даражаси жуда оз¸ десам ҳам бўрттирган бўламан. Ўзбекистон миналардан тозаланганини даъво қилаётган бир неча ҳудудларни ҳисобга олмасак ҳам бўлади, чунки асосий минтақалар ҳамон миналаштирилганича қолмоқда¸ - дейди Миналарни таъқиқлаш халқаро компаниясининг вакили Эмил Ҳасанов.\nКўпчилик кузатувчилар, Ўзбекистон ҳарбийлари ўз вақтида миналаштириш жараёнини пала-партиш ўтказганини айтиб келадилар. Мина майдонларининг хариталари қўшни республикаларга берилмаётгани ва бу минтақага халқаро кузатувчиларнинг киритилмаётгани ҳам шу билан изоҳланади. “Ҳатто Ўзбекистон томони миналардан тозаланган деб даъво қилаётган ҳудудлар ҳамон хавф туғдиради” – дейди халқаро кузатувчи.\n- Ўзбекистонда миналардан тозалаш амалиётлари ҳарбий стандартларга мувофиқ бўлмаган тарзда юзаки амалга оширилган. Бироқ¸ бу амалиётлар халқаро гуманитар меъёрларга тўғри келмайди. Бу ҳудудларни миналардан тоза деб эътироф этолмаймиз¸ - дейди Эмил Ҳасанов.\nХавфсизлик бўйича таҳлилчилар Ўзбекистоннинг чегараларни миналаштириш жараёни ўзини деярли оқламаганини айтаётир.\nМина майдонлари¸ афтидан¸ Каримовнинг қўшни давлатлар раҳбарларига “мен сизлардан кучлироқман” қабилидаги ишораси бўлиб қолмоқда.


ОЧИҚ ЖАМИЯТ ҲАҚИДА ОЧИҚ ФИКР « Ўзбекистон Халқ Ҳаракати\nДунёнинг энг қабиҳ жиноятлари хуфиёна, ёпиқ эшиклар ортида амалга оширилади. Ошкоралик энг катта зулм империяларини ҳам қисқа вақт ичида маҳв этиши мумкинлигини биз яқин ўтмишимизда кўрдик.\n24 March 2012 - 19:14\nФақат “очик жамият” калимаси баъзи дўстларимизни чўчитмаслиги лозим, зеро, “очиқ жамият” билан “очиқ бош” ёки “очиқ елкалар” бир нарсани англатмайди. Агар бир нарсани англатганида эди, “ёпиқ жамият” ҳисобланган Ўзбекистонда аёлларнинг бошидан хижоблар юлиб олиб ерга топталмаган ва аксинча, “очиқ жамият” деб ҳисобланган Ғарб мамлакатларидаги мусулмон аёллар эса, бемалол ҳижобда юрмаган бўлардилар. Худди шунингдек, “очиқ қалб” тушунчаси хам “очиқ сийна” мазмунини англатмайди.\nҲар пайшанба куни Норвегия парламентида “очиқ эшиклар куни” ҳисобланади, бу куни истаган ҳар ким Парламент биносига ва ҳатто парламентарлар мажлис ўтказаётган залга кириб, у ерда мажлис жараёни кузатиши ва мажлисда айтилаётган гапларни юқоридаги балконларда ўтириб тинглаши мумкин. Бу – очиқ жамиятдаги оддий бир кўринишдир.\nШунингдек, мамлакатдаги ҳар бир инсоннинг, шу жумладан, давлат бошлиқларининг даромадлари ҳақдаги маълумотларни ҳам истаган одам олиши мумкин. Бундай очиқ жамиятда Ўзбекистон ҳокимияти тепасида ўтирган ўғрибошилар сингари халқнинг миллирад-миллиард пулларини ўмариб, тагига босиб ўтиришнинг сира имкони йўқдир.\nБиз, Аллоҳнинг ёрдами билан, Ўзбекистонда очиқ бир жамият қуришга сафарбар бўлганмиз. Бу очиқлик, Ўзбекистонда бугун кўриб турганимиздек, бузуқликка, фаҳшга ва жиноятларга қаратилган очиқлик эмас, балки, иймонга, яхшиликка, тенгликка, миллий қадриятларимизга қаратилган очиқлик, бўлади, иншоoллоҳ.


Қимматчилик чегаранинг ёпиқлигидан\nЎзбекистон-Қирғизистон чегарасининг бир ярим йилдан бери очилмаётгани оқибатида Фарғона водийси аҳолиси нарх 40 фоизга кўтарилганини айтади.\nҚўқон бозорида савдогарлик қилувчи Музаффар чегара ёпилгунига қадар Қирғизистоннинг Қорасув шаҳридаги бозордан Хитой кийим-кечагини олиб келиб, ўз шаҳрида сотар эди. Кийим-кечакнинг нархи арзон бўлгани учун ҳам харидори кўп эди. “Аммо чегара ёпилгач, Қўқонда арзон кийим-кечак қолмади, ҳисоб”, дейди Музаффар.\nУнинг айтишича, чегара ёпилгач Қўқондан Қорасувга қатнаган савдогарлар сони 90 фоизга камайиб кетган. Фақат ўзбек ва қирғиз чегарачиларидан таниш билиш орттириб, тил топишиб, ўз даромадига уларни ҳам қисман шерик қилган савдогарларгина бугунги кунда контрабанда йўли билан Қорасувдан Қўқонга маҳсулот ташимоқда. Бунинг устига йўлкира ҳам қимматлаб кетган.\n- Бугунги кунда Хитой маҳсулотлари нархи камда 30-40 фоизга қимматлади. Авваллари юк ташувчи машина эгалари Қорасувдан Қўқонгача маҳсулотни етказиб бериш учун 350 минг сўм олган бўлсалар, ҳозир 1 миллион сўм талаб қилишаяпти. Мана шунинг натижасида нарх кўтарилиб кетган. Бунинг устига чегарачиларга ҳам пул бериш керак, -дейди музаффар.\nЎз номини айтишимизни истамаган олтинкўллик суҳбатдошимиз эса Қирғизистоннинг Қорасувидан Ўзбекистоннинг Олтинкўлига контрабанда йўли билан маҳсулот олиб келиш схемасини айтиб берди:\n- Контрабанда билан маҳсулот олиб ўтадиган одамлар ҳамма вақтда бўлган. Чегара ёпилганидан сўнг ҳам бу иш тўхтаб қолгани йўқ. Ўзбекистонлик ва қирғизистонлик савдогарлар келишилган асосда иш қилишмоқда. Масалан, қорасувлик савдогар олтинкўллик савдогар телефон орқали заказ қилган товарни Қирғизистон чегарасига олиб келиб, қирғиз чегарачилари билан келишади ва Ўзбекистонга ўтказади. Ўзбекистонлик савдогар эса бу товарни ўзбек чегарачиси билан келишган ҳолда чегаранинг бу томонида қабул қилиб олади, -дейди олтинкўллик суҳбатдош.\nСуҳбатдошимиз телефон орқали ўзбек ва қирғиз чегарачилари контрабанда йўли билан олиб ўтилаётган маҳсулотни “кўрмай” қолиши учун қанча ҳақ олишларини айтолмаслигини билдирди. Аммо бундан икки ҳафтача олдин Ўшдаги халқаро тадбиркорлик кенгаши вакили Актилек Тункатаров Озодлик радиосига бу ҳақ ҳар бир одамга 300 қирғиз сўми, ёки таҳминан 8 долларга тенг эканини айтган эди.\nСавдо соҳасига алоқадор икки ўзбекистонлик суҳбатдошларимиздан билганимиз шуки, Қирғизистондан Ўзбекистонга арзон маҳсулотлар олиб ўтувчи савдогарлар сони 90 фоизга қисқарган, қолган 10 фоизи эса чегарадан ноқонуний тарзда юк олиб ўтмоқда ва бунинг учун муайян миқдорда чегарачи ва божгирларга ҳақ тўламоқда.\nҚўқонлик суҳбатошимиз Музаффардан “Қорасувга қатнамай қўйган 90 фоиз савдогар ишсиз қолдими?” деб сўрадик. Музаффар бу саволимизга “Йўқ, ишсиз қолишмади”, деб жавоб берди. Унга кўра, авваллари Қорасувдан маҳсулот олган савдогарлар энди Тошкентга, Гулнора Каримовага таалуқли экани айтиладиган “Абу Саҳий” ширкатига қатнамоқда. Музаффар чегара ёпиқлигига қарамай, “Абу Саҳий” фирмаси Қорасувдан мол олиб ўтаётгани ва уни Тошкентдан туриб Ўзбекистон бозорларига тарқатаётганини айтди:\n- “Абу Саҳий”нинг Қорасувдан олиб келиб, Тошкентда тарқатаётган маҳсулотлари жуда қиммат нархджа эди. Шунинг учун ҳам савдогарлар Қорасув бозорига боришни афзал билишар эди. Бироқ чегара ёпилгач, савдогарларнинг 90 фоизи таваккал қилишдан бош тортиб, Тошкентга “Абу Саҳий” фирмасига қатнаяпти. Менимча, чегарани ҳам сунъий тарзда, “Абу Саҳий” кўпроқ фойда кўриши учун ёпиб туришибди, -дейди Музаффар.\nЎзбек-қирғиз чегарасининг ёпилганидан қирғизистонликлар ҳам иқтисодий жиҳатдан анча қийналишди. Маълумотларга кўра, айниқса қирғизистонлик фермерларга жуда қийин бўлган. Чунки қишлоқ хўжалиги учун керак бўлган ёнилғи мойлаш маҳсулотлари, кимёвий ўғитлар Ўзбекистондан Қирғизистонга арзон баҳода ташиб ўтилар эди.\n- Бу ҳолат сўзсиз қишлоқ хўжалигига таъсир кўрсатди. Сабаби, буғдой ўрими бошланганда дизел ёнилғиси баҳоси қирқ сўмгача, яъни салкам 1 долларга кўтарилди. Бу ўтган йилга нисбатан 100 фоизга қиммат. Кимёвий ўғитларни ўтган йилларга нисбатан 3-4 баробар қимматга сотиб олдик. Шунинг учун ҳам бугунги кунда қишлоқ хўжалик маҳсулотлари таннархи аввалги йилларга нисбатан 2-3 баробар қимматга тушмоқда, -деди қирғизистонлик фермер Акибай Сўўрунбаев.\nЎзбек-қирғиз чегарасининг ёпиқ қолаётганидан ўзбекистонликлар ҳам, қирғизистонликлар ҳам қийналаяпти. Аммо расмий маълумотларга кўра, Ўзбекистон тарафи ҳам, Қирғизистон тарафи ҳам расмий Тошкент томонидан бир томонлама равишда ёпиқ қўйилган чегарани очиш борасида музокаралар ўтказмаяпти.


«Мажнунтол» — гитара ва муаллифлик қўшиқлари фестивалида иштирок этинг!\n«Мажнунтол» — гитара ва муаллифлик қўшиқлари...\n14.04.2018 13:01 0 7780\nЎзбекистон ёшлар иттифоқи истеъдодларни кашф этиш ва уларни қўллаб-қувватлаш мақсадида яна бир телевизион йўналишдаги лойиҳага қўл урди.\n«Мажнунтол» деб номланган гитара ва муаллифлик қўшиқлари фестивали жонли ижро ва муаллифлик қўшиқлари ижрочиларини қўллаб-қувватлаш, уларнинг муаллифлик-вокал ижроси маҳоратини ошириш, мусиқачи-вокалистларни қўллаб-қувватлаш, янги иқтидорларни кашф этиш, истеъдодли ёшларни уюшган ҳолда фаолият юритишлари учун замин яратади.\nГитарада куй чалиш\nБард йўналишида куйлаш (бард — ўз шеъри ва мусиқаси асосида яратилган қўшиқ куйлайдиган киши).\nКўрик-танловда 7 ёшдан 77 ёшгача бўлган гитарачи ва муаллифлик қўшиқлари ижрочилари (профессионал ва ҳаваскорлар) иштирок этишлари мумкин.\nТанлов 2 босқичдан иборат бўлади\nБиринчи босқичда иштирокчилар анкетаси сараланиб, кастинг ўтказилади.\nКастинг Тошкент шаҳрида жойлашган «Ёшлар ижодиёт саройи» биносида 2018 йилнинг 18 апрель куни соат 10.00дан 18.00гача бўлиб ўтади.\nКастингда ҳужжатларни ўз вақтида ва тўлиқ топширган талабгорлар иштирок этишади ва ўзлари танлаган қўшиқни жонли ижрода ижро этишади.\nМаданият ва санъат арбоблари, эстрада хонандалари, композиторлар, шоирлар, гитарачилар ва соҳага доир олий ўқув юрти вакилларидан ташкил топган ҳайъат аъзолари конкурснинг 2-босқичига иштирок этиш учун 30 нафар иштирокчини саралаб олишади.\n22 апрель куни танлов босқичи бўлиб ўтади.\nУшбу фестивалнинг тақдирлаш маросими 2018 йилнинг 13 май куни «Пикничок» ёшлар фестивали доирасида бўлиб ўтади.\nИккинчи босқич телевизион-танлов бўлиб, бунда кўрик-танловнинг барча турлари «MY5» телеканалида трансляция қилинади. Ғолиблар диплом ва совғалар билан тақдирланадилар.\n«Ёшлар медиа маркази» ННТ;\n«Mening yurtim» телеканали.\nБахтиёр Раҳмонов, фестиваль координатори: —\nКўрик-танлов ўз олдига жонли ижрони тарғиб қилиш, ёшлар орасидан истеъдодларни топиш ва уларни қўллаб-қувватлаш, ёш ижрочиларнинг репертуарини жаҳон ва миллий мусиқа дурдоналари ҳамда юртимизнинг ҳудудлардаги ўзига хос миллий мусиқаси билан бойитиш, жонли ижро борасида тажриба алмашиш ва бойитиш, болалар ва ёшларда мусиқий маданиятни тарбиялаш борасида мутахассисларга самарали ижод қилиши учун ижодий муҳит яратиш каби мақсадларни қўйган.\nҒолиблар ҳомийларнинг қимматбаҳо совғалари билан тақдирланади. Фестиваль ғолибига диплом ва махсус совға топширилади.\nТанловда иштирок этиш истагида бўлганлар батафсил маълумот олиш ва анкета тўлдириш учун https://t.me/festuz телеграм манзилига ҳамда +99899-898-18-44 телефон рақамларига мурожаат этишлари мумкин.\n«Мажнунтол» — гитара ва муаллифлик қўшиқлари фестивали\nПаспорт нусхаси (илова қилинади).\nФаолият тури – иштирокчининг касби.\nҚўшиқлар матни (илова қилинади).\nШеър ва мусиқа муаллифи.\nФестиваль ва танловларда иштироки.\nИштирокчи манзили ва телефон рақамлари: ________________________________________________________________\n«Мажнунтол» кўрик-танловида иштирок этинг ва ўз иқтидорингизни синаб кўринг!\nтанлов Ёшлар иттифоқи


Макяжнинг таҳоратга таъсири\nBy Шайх Саидаҳмад Нуриддин on 08/11/2015 11 ТАҲОРАТ ФАТВОЛАР\nҲозирда аёллар ишлатаётган макяжлар билан таҳорат олиш дурустми?\nАллоҳга ҳамдлар, Расули Муҳаммадга салом ва салавотлар бўлсин.\nТаҳорат олганда таҳорат аъзоларининг ҳамма жойига сув етиши ва бу аъзоларга сув етишини ман қиладиган ҳар қандай нарса кетказилиши шарт. Борди-ю, бирон нарса бу аъзоларга сув етишини тўсиб қолса, таҳорат дуруст бўлмайди. Аллоҳ таоло айтади: “Эй мўминлар, намоз ўқимоқчи бўлсангиз, юзларингизни ҳамда қўлларингизни тирсакларгача ювингиз, бошларингизга масҳ тортингиз ва оёқларингизни тўпиқларгача ювингиз!” (Моида, 6).\n“Расулуллоҳ саллаллоҳу алайҳи ва саллам бир кишининг намоз ўқиётганини кўрдилар. Унинг оёғи устидаги бир дирҳам ҳажмидаги жой (таҳорат олган чоғида) сув тегмаганидан ялтираб турар эди. Шунда Расулуллоҳ саллаллоҳу алайҳи ва саллам уни қайтадан таҳорат олишга буюрдилар”. Имом Аҳмад ва Абу Довуд ривояти. Абу Довуд ривоятида “намозни ҳам қайтадан ўқишга буюрдилар” қўшимчаси бор.\nИмом Аҳмад ва “Сунан” асҳоблари Лақит ибн Субра разияллоҳу анҳудан ривоят қилган ҳадисда Расулуллоҳ саллаллоҳу алайҳи ва саллам шундай дейдилар: “(Аъзоларингга тўлиқ сув етказган ҳолингда) мукаммал таҳорат ол, бармоқларинг орасига сув етсин ва рўза бўлмасанг бурунга чуқур сув ол”.\nМаълумки, аксар ҳолатларда аёллар ишлатадиган макяж (пардоз-андоз) воситалари танага сув етишини ман қиладиган қатлам пайдо қилади ва бу ўз навбатида таҳоратни мукаммал бўлмаслигига олиб боради. Натижада, чала таҳорат билан ўқилган намоз ҳам дуруст бўлмайди. Бухорий Абу Ҳурайра разияллоҳу анҳудан ривоят қилган ҳадисда Расулуллоҳ саллаллоҳу алайҳи ва саллам шундай дейдилар: “Таҳоратсиз киши то (шариатда буюрилган тартибда) таҳорат олмагунча намози мақбул эмас”.\nШунга кўра, аёл киши таҳоратсиз ҳолатида макяж қилган бўлса ёки макяжи бўлган ҳолида таҳорати бузилса ва бу макяж сув ўтказмайдиган турдан бўлса, у ҳолда аввало макяжни кетказиб, сўнг таҳорат олиши зарур. Бироқ таҳорат олиб бўлгач бундай макяждан фойдаланса, модомики таҳорати бузилмас экан, истаганча намоз ўқийвериши жоиз. Борди-ю, макяж терига сингиб кетадиган сувли макяж туридан бўлса, у ҳолда бундай макяжнинг таҳоратга таъсири йўқ, валлоҳу аълам.\nAvvalgi maqola“Ал-арбаун Ан-нававийя” шарҳи: Муқаддима\nKeyingi maqola Анбиёлар қиссаси ҳақида (1)


Bloomberg: Хитой Путин учун янги муаммога айланди\n14:26 / 02.09.2015\nХитой иқтисодиётидаги ўсишнинг секинлашиши нефть нархига салбий таъсир кўрсатмоқда, бу эса нефть экспорти билан шуғулланувчи Россияда рецессиянинг кучайишига сабаб бўлмоқда. Бу ҳақда Bloomberg агентлиги таҳлилчилари фикр билдирди.\nАгентликнинг эслатишича, 2015 йилнинг биринчи ярим йилида Россия ва Хитой ўртасидаги товар айланмаси 29 фоизга тушиб, 30.6 млрд долларни ташкил қилди. 2-3 сентябрь кунлари Россия президенти Владимир Путин Хитойга сафар уюштиради. Сафар арафасида у ТАСС ва Синьхуа агентлигига интервью бериб, Хитой ва Россия ўртасидаги алоқаларнинг мустаҳкамланиб бораётганини таъкидлади. Шунга қарамай, таҳлилчиларнинг фикрича, вазият Путин таърифлаганичалик яхши эмас.\nРасмий маълумотларга кўра, ташриф доирасида Узоқ Шарқда мамлакатларни ўзаро боғловчи газ қувури ўтказилиши ҳақидаги меморандум имзоланади.\nАгентликнинг таъкидлашича, Путин ЕИ ва АҚШга қарши Хитой ва Россиянинг иттифоқ тузишини режалаштираётганига қарамай, аслида бу икки давлат ўртасидаги муносабатлар етарли даражада яқин эмас.


Ўзбекистонда 87 минг нафардан ортиқ бола коронавирусга қарши эмланди - 06.10.2021, Sputnik Ўзбекистон\nЎзбекистонда 87 минг нафардан ортиқ бола коронавирусга қарши эмланди\nҲудудлардаги исталган эмлаш пунктида 12 ёшдан катта болалар“Pfizer” вакцинаси эмланиши мумкин. 06.10.2021, Sputnik Ўзбекистон\nТОШКЕНТ, 6 окт – Sputnik. Ўзбекистонда 87 минг нафардан ортиқ бола коронавирусга қарши ихтиёрий равишда эмланди. Бу ҳақда ССВ матбуот хизмати хабар бермоқда.Маълум қилинишича, ҳозирда республикада оммавий эмлаш тадбирлари 3 138 та эмлаш пунктида ва 862 та ҳаракатдаги бригадалар томонидан амалга оширилмоқда. Ҳудудлардаги исталган эмлаш пунктида 12 ёшдан катта болалар ота-оналари ва васийларининг розилиги асосида коронавирусга қарши эмланишлари мумкин.Эслатиб ўтамиз, 28 сентябрдан Ўзбекистонда 12 ёшдан катта болаларни “Pfizer” вакцинаси билан эмлаш бошланган эди.\nсоғлиқни сақлаш вазирлиги (ссв), ўзбекистонда аҳолини covid-19га қарши эмлаш\nҲудудлардаги исталган эмлаш пунктида 12 ёшдан катта болалар“Pfizer” вакцинаси эмланиши мумкин.\nТОШКЕНТ, 6 окт – Sputnik. Ўзбекистонда 87 минг нафардан ортиқ бола коронавирусга қарши ихтиёрий равишда эмланди. Бу ҳақда ССВ матбуот хизмати хабар бермоқда.\n“5 октябрь ҳолатига кўра, юртимизда 87 710 нафар 12 ёшдан 18 ёшгача бўлган болалар “Pfizer” вакцинаси билан ихтиёрий равишда эмланди”, - дейилган хабарда.\nМаълум қилинишича, ҳозирда республикада оммавий эмлаш тадбирлари 3 138 та эмлаш пунктида ва 862 та ҳаракатдаги бригадалар томонидан амалга оширилмоқда. Ҳудудлардаги исталган эмлаш пунктида 12 ёшдан катта болалар ота-оналари ва васийларининг розилиги асосида коронавирусга қарши эмланишлари мумкин.\nЭслатиб ўтамиз, 28 сентябрдан Ўзбекистонда 12 ёшдан катта болаларни “Pfizer” вакцинаси билан эмлаш бошланган эди.


«Кичик демографик портлаш» рақамларда: қизлар кўп...\n13.04.2019 13:10 0 1130\nДавлат хизматлари агентлигининг Жамоатчилик ва ОАВ билан ишлаш бўлими «Xabar.uz»га ФҲДЁ соҳаси бўйича статистик ҳисоботлар асосида тузилган қизиқарли маълумотларни тақдим этди. Унда Ўзбекистонда 2019 йилнинг биринчи чорагига доир муҳим демографик кўрсаткичлар акс этган.\nЎзбекистонда 2019 йилнинг биринчи чорагида 172 191 нафар туғилиш қайд этилган, бу кўрсаткич 2018 йилнинг шу даврига нисбатан 8,5 фоиз юқори ёки 13 570 нафар кўп чақалоқ туғилган.\n2019 йилнинг дастлабки уч ойида ўтган йилнинг илк уч ойига нисбатан ўғил болаларнинг туғилиши 6 676 нафар (+8,1 фоиз), қиз болаларнинг туғилиши 6 891 нафар (+9,1 фоиз)га кўпайган.\nЭнг кўп чақалоқ Самарқанда вилоятида туғилди — 21 628 нафар (12,6 фоиз).\nЁлғиз она сифатида туғилишларни қайд қилиш ўтган йилга нисбатан республика миқиёсида 292 нафар (6,8 фоиз)га камайган.\nЎтган йил биринчи чорагига нисбатан никоҳдан ўтишлар 3,1 фоизга ёки 1 625 тага кўпайди. Жами қайд этилган никоҳлар — 53 651 та.\nЭнг кўп никоҳ Самарқанд вилоятида рўйхатга олинган: 6 031 та (11,2 фоиз).\n2019 йилнинг биринчи чорагида Ўзбекистон бўйича 7 979 та никоҳдан ажрашиш қайд қилинган, 2018 йилнинг шу даврига солиштирганда ижобий ўзгариш унча ҳам фарқли эмас: 1,5 фоизга камайган ёки 120 та оила сақлаб қолинган.\n2019 йилнинг биринчи чорагида 41 071 та ўлим ҳолати қайд қилиниб, бу кўрсаткич 2018 йил шу даврига нисбатан 1 454 тага ёки 3,4 фоизга камайган.\nЎзбекистон никоҳ ФҲДЁ туғилиш ўлим


Мухит ва экологик омиллар. » Ekologiya » Referat » Referat | Haqida\nAsosiy / ReferatEkologiya Мухит ва экологик омиллар.\nFayl hajmi 20,13 kB\n1.\tМухит хақида тушунча.\n2.\tОрганизмлар мослашуви.\n3.\tЭкологик омиллар.\n4.\tЭкологик омилларни тирик организмга таъсир этиш қонуниятлари.\nБиз мухит деганда — организмларни ураб турган барча омиллар йигиндисини тушунамиз. Мухит купинча элементлардан ташкил топган булиб, уларнинг айримлари организм учун зарур, айримлари бефарк, учинчи бирлари эса зарарли таъсир килади.\nОрганизмни ураб турувчи ва у билан доимий муносабатда буладиган табиатнинг бир кисми хаёт мухити деб аталади. Ер юзида организмлар 4 хаёт мухитини узлаштирганлар. Булар сув, тупрок, хаво ва организмлар мухитидир. Организмларнинг яшаши учун бир ёки бир нечта мухитлар зарурдир. Хаёт мухитлари алохида яшаш мухитларига булинади. Яшаш мухити - хаёт мухитининг географик ва экологик хусусиятлари билан ажралувчи кисмидир. Масалан, сув хаёт мухитида чучук ва шур сувли яшаш мухитлари, окар ва окмас яшаш сув мухитларига ажратилади. Яшаш мухити, яшаш жойи ва геотопларга булинади.\nЭкотизимнинг барча элементлари хам биотик, хам абиотик омиллар таъсиридандир. Бу жараёнлар муайян мухит шароитларида руй беради.\nЭкологик нуктаи назардан мухит бу шундай табиий жисмлар ва ходисаларки, организм улар билан бевосита ёки бавосита муносабатда булади. Организмнинг атроф-мухити нихоятда хилма-хил булади. У вакт маконда купдан-куп харакатдаги элементлар, ходисалар, шарт-шароитлардан ташкил топадики, улар омиллар сифатида куздан кечирилади.\nЭкологик омил - бу тирик организмларга, жуда булмаса уларнинг алохида ривожланиш даврининг бирида бевосита ёки бавосита таъсир утказишга кодир булган исталган мухит шароитларидир. Уз навбатида организм махсус мослашиш оркали экологик омилга таъсир курсатади.\nЯшаш мухити деб табиатнинг бир-бирига узаро таъсир килувчи тирик мавжудодлар билан копланган кисмига айтилади. Организмлар мураккаб ва узгарувчан дунёда яшаб, улар уз хаётини аста-секин шунга мослаштириб боради. Эволюцион тараккиёт натижасида организмлар туртта асосий яшаш мухитини узлаштирган буларди;\nСувли мухит. Сувда хаёт пайдо булган ва таркала бошлаган. Кейинчалик тирик организмлар ер-хаво мухитини эгаллаганлар. Хаётнинг узига хос 4-мухити бу тирик мавжудодларнинг узидир. Мавжудодларнинг мухитга мослашуви адоптация дейилади. Мослашув хаётнинг асосий хусусиятларидан бири булиб, мавжудодларнинг яшаб колиши ва купайишини таъминлайди.\nОрганизмлар учун зарур булган ёки унга тескари таъсир киладиган мухит элементларига экологик омиллар дейилади. Табиатда бу омиллар бир биридан ажралган холда таъсир килмайди, балки мураккаб комплекс куринишда таъсир килади.\nЭкологик омиллар яшаши мумкин булмаган, яшаш мухити ёки шу организмнинг хаёт шароити хисобланади. Турли организмлар бирор бир омилларни турлича кабул килади хамда шу омилга бир холда таъсир килмайди. Ундан ташкари организмларнинг хар бир тури учун узининг алохида шароити характерлидир.\nМасалан: чул ва ярим чулда яшовчи усимлик ва хайвон турлари юкори температура ва паст намликда яшайди. Тундрадагилар - нам етишмаслигига сезгир ва паст хароратда яшай олади. Демак, организмларнинг нормал усиши ва ривожланиши учун экологик омиллар бевосита ва бевосита таъсир этиши мумкин. Уларнинг хаддан ташкари кучли ёки кучсиз таъсир этиши усимликларнинг нормал, жадал ёки суст ривожланишига олиб келади. Шунга кура омилларнинг оптимум, минимум ва максимум курсаткичлар организмлар хаётида мухим ахамиятга эга.\nАсосий экологик омиллар куйидагилардир.\n2. 1. Абиотик омиллар. 2. Биотик омиллар. 3. Антропоген омиллар\n1. Антибиотик омилларга: а) иклим, ёруглик, иссиклик, хаво, намлик; б) тупрок ёки эдофик - тупрокнинг механик ва кимёвий таркиби, унинг физик хусусиятлари; в) Топографик омил рельеф шароити киради.\n2. Биотик омиллар: Бу хаётий ёки биотик омилларнинг бир-бирига таъсир килишидир. Хар бир организмга бошка тирик организмларнинг таъсири бор, у бошка усимлик тури, хайвонлар ва микроорганизмлар билан узаро алокада булади, уларга боглик булган холда узи хам уларга таъсир килади. Одатда биотик омиллар куйидагиларга булинади:\nа). Фитоген: жамоадаги усимликларнинг бир-бирига таъсири. Бунга усимликларнинг бевосита механик таъсири симбиозлик, паразитлик, эпифитлик киради. Лекин уларнинг бир-бирига курсатадиган бевосита таъсирлари мураккаб ва хилма-хил булади.\nМасалан: усимликлар биргаликда яшаш натижасида бир бирини куёш ёруглиги, сув, минерал моддалар, хаво, иссиклик ва бошкалардан махрум килиши мумкин.\nб). Зооген омиллар хайвонларнинг таъсири (усимликларнинг ёйилиши, механик таъсирлари, уларнинг хашоратлар ёрдамида чангланиши уругларнинг таркалиши). Хайвонлар одатда усимликларга хар хил таъсир этади. Масалан: хашоратлар усимликларнинг чангланишида, кушлар ва умурткали хайвонлар шунингдек баъзи бир хашоратлар мева ва уругларнинг таркалишида катнашса, баъзилари усимликлар билан озикланиб, уларни зарарлатади, хаттоки йукотиб юборади.\nХар бир организм билан боглик булган мухитнинг экологик омиллари икки туркумга булинади: 1) жонсиз (абиотик) табиат омиллари; 2) жонли(биотик) табиат омиллари.\nМухитнинг экологик омилларини таснифланиши.\n(Н.Н.Пономарёва буйича 1975 йил)\nАбиотик омиллар\tБиотик омиллар\n1. Иклим, ёруглик, харорат, намлик, шамол, босим\n2. Эдафик: тупрокнинг механик ва кимёвий таркиби, физик хоссалари ва бошкалар\n3. Топографик ёки орографик: рельеф шароити\n4. Гидрологик: сув мухити хусусиятларининг тасири\t1. Фитоген: Усимликларнинг тугридан-тугри ва билвосита таъсири.\n2. Зооген: хайвонларнинг экологик мухитга таъсири.\n3. Микробиоген ва микроген: микро-организмларнинг ва замбуругларнинг таъсири\n4. Антропоген: инсонлар фаолиятлари нинг экологик мухитларга таъсири\nКулай шароитда яшаш, ривожланиш, купайиш учун организмлар етарли микдорда зарур омиллар мажмуасига эга булиши керак.\nХайвонларнинг усимликларга узгартиришида хам мумкин. Масалан: ер ковловчи хайвонлар тупрокнинг механик ва биологик хоссаларини узгартиришга олиб келади. Хайвонлар билан усимликларнинг узаро таъсири озик занжири оркали содир булади. Усимлик ва унинг мевасини хайвонлар еганда усимлик копламига катта таъсир килади. Бундан ташкари хайвонлар усимликларга хам бевосита хам тупрок оркали бевосита таъсир этиши мумкин. Микробиоген омиллар бактерия, вирусларининг тупрок ва организмларга таъсири.\n3. Антропоген омиллар: деб одамлар фаолиятининг табиатга таъсирига айтилади. Натижада рельеф узгаради, ер юзининг кимёвий таркиби, атмосфера узгаради, айрим табиий биогеоценозлар йукотилади. Секин-аста сунъий агробиоценозлар ташкил килинади, янги тур ва навлар келтирилиб чикарилади, боткокликларнинг куритилиши, курик ва буз ерларнинг узгартирилиши ва хокозо.\nОлимларнинг энг асосий хусусиятларидан бири, улар чегараловчи сифатида таъсир килиб, организмларнинг шу шароитда яшаши мумкин эмаслигини курсатади. Бундан ташкари омиллар анатомик ва морфологик томонидан организмларнинг узгаришига хам олиб келади. Масалан: кургокчилик шароитига усимликлар ёзда баргларини тукиши, ксероморф тузилиши, илдизларининг чукур кетиши билан мослашади.\nа). Экологик омиллар тирик организмларга куйидагича таъсир килиши мумкин.\nБаъзи бир турларни территориядан чикариб юбориш (иклим ва физик кимёвий шароит тугри келмайди), яъни турларнинг географик таркалишини узгартиради.\nХар бир турга таъсир килиш натижасида уларнинг хосилдорлигини узгартириш ва усиш даражасига таъсир килади. Шу билан бирга турларнинг кучиб юриши- миграцияга хамда популяция зичлигига таъсир этади.\nМосланиш узгаришларини келтириб чикаради. (адабтация - модификация), модда алмашишдаги микдорий узгаришлар ва таркибий узгаришлар - кишда ва ёзда уйкуга кетиш, фатопереодик реакцияларни келтириб чикаради.\nЮ.Либих энг кам даражадаги (минимум) омилнинг таъсирини урганиб, у чегараловчи роль уйнашини айтиб утган.\n1915 йил Шелферд факат оз микдорда учрайдиган омил хам чегараловчи роль уйнашини айтди. (максимум).\nОмилларнинг маълум даражада булмаслиги ва етарлидан ортикчаси организмларнинг хаёти фаолияти учун салбий таъсир курсатади. Омилларнинг энг яхши таъсир килиш кучи - омилнинг экологик оптимум зонаси дейилади. Критик нукталар орасидаги чидамлилик даражаси организмларнинг мухит омилларига нисбатан экологик валентлиги дейилади\nб). Чегараловчи омиллар: Организмларнинг чидамлилик даражасига якинлашган ва оз микдорда шу даражадан утган омилларга чегараловчи омиллар дейилади.\nАгар яшаш шароитини ташкил киладиган омиллардан бирортаси етишмаса, унда у йуколган омиллар таъсирини чегаралаб куяди, хамда организмга булган мухит таъсирининг охирги натижаларини аниклаб беради, чегараловчи омилга таъсир килиш йули билангина бу натижани узгартириш мумкин. Бу «чегараловчи омил» конуни агрохимик Ю.Либих томонидан 1840 йилда айтилган\nТупрокда бирор - бир зарур булган кимёвий элемент етишмаса, хар кандай угит кайсини таркибида бошка элементлари бир булган, усимликка таъсир килмайди, факатгина «энг паст даражада ионларнинг кушилиши натижасидагина юкори хосил олиш мумкин.\nЧегараловчи омиллар турнинг географик таркалишини аниклайди. Масалан: турнинг шимол томонга караб таркалишини иссиклик етишмаслиги, адир ва чул районларига эса намлик етишмаслигини билдиради.\nTeglar: омиллар таъсир экологик билан таъсири мумкин мухит бевосита булган организмларнинг тирик Масалан организмлар усимликларнинг мухити килади кимёвий хайвонлар чегараловчи механик\n2018-04-06 Муҳит ва экологик омиллар -


Узоқ умр, кенг ризқ гарови — Zayd ibn Sobit\nZaydibnsobit.uz\t/ 09.09.2020\t/ - Мақола\nУзоқ умр кўриш, кенг ризққа эга бўлиш – ҳар бир инсон орзуси. Кимдир бу йўлда кунни тунга, тунни тонгга улаб меҳнат қилса, яна кимдир бошқа чоралар ахтаради. Баъзан минг урингани билан иши бароридан келмаётганидан нолийдиган инсонларни учратамиз. Бундай инсонлар кенг ризққа эга бўлиш учун ҳар чорани кўришади-ю, бироқ Набиййи муҳтарам алайҳиссаломнинг биргина ҳадисларини унутиб қўйишади. Бу ҳадис…\nАбдуллоҳ ибн Амр ибн Осс розияллоҳу анҳу айтадилар: «Расулуллоҳ соллаллоҳу алайҳи ва саллам бундай марҳамат қилдилар: “Аллоҳ таоло раҳмли инсонларга раҳм қилади. Ер юзидагиларга меҳрли, шафқатли бўлинг, осмондагилар сизларга раҳм қилишади. Раҳм (қариндошлик алоқалари) Раҳмонга яқиндир. Ким қариндошликни боғласа, Аллоҳ таоло у билан (раҳмат риштасини) боғлайди. Ким уни узса, Аллоҳ таоло ҳам ундан (раҳмат риштасини) узади”(Имом Абу Довуд ва Имо Термизий ривояти).\nКАЛИТ СЎЗ: Кенг ризқ, Узоқ умр


Шуни таъкидлаш зарурки, ким бўлишидан қатъий назар Расулуллоҳ соллаллоҳу алайҳи васалламни ҳар қанча камситишга уринмасин, бу иши билан муборак динимизга ёки У зотнинг сийратларига заррача ҳам зиён етказа олмайди. Ислом тарихидан кўриш мумкинки, Пайғамбаримиз соллаллоҳу алайҳи ва саллам ўзларига ҳатто суиқасд қилишга интилган Ҳаким ибн Ҳизомни бағрикенглик ила кечириб юборганлар. Суюкли амакилари бўлган Ҳамза ибн Абдулмутталибни ўлдирган Ваҳшийни бир умр қалбларида қайғули хотира сифатида муҳрланган бўлишига қарамай, уни афв қилганлар. Булар шубҳасиз, Қуръони каримдаги: “Афвни (қабул қилиб) олинг, яхшиликка буюринг! Жоҳиллардан юз ўгиринг!” (Аъроф, 199) кўрсатмасининг амалдаги исботидир.\n1075 марта ўқилди\nДругие материалы в этой категории: « “ТАКФИР”га қўшилмаймиз ва унга қаршимиз!\tБир савол сўрасам: Таҳорат гуноҳларни кетказади-ми? »


Қирғизистонда коронавирусга қарши Спутник V вакцинаси рўйхатдан ўтказилди\nҚирғизистон Республикаси Соғлиқни сақлаш ва ижтимоий тараққиёт вазирлиги ҳузуридаги Дори воситалари ва тиббий буюмлар департаменти коронавирус инфекциясининг олдини олиш учун Спутник V вакцинасини рўйхатдан ўтказиш гувоҳномасини берди.\nДепартамент матбуот хизматининг хабар беришича, вакцинани Қирғизистонда рўйхатдан ўтказиш яқин келажакда аҳолини эмлаш имкониятини беради.\nАввалроқ, Россия тўғридан-тўғри инвестиция жамғармаси Россиянинг Спутник В вакцинасининг коронавирусга қарши самарадорлиги 95 фоиздан ошганини айтган эди. Россиянинг «Спутник V» вакцинаси Гамалея илмий маркази томонидан ишлаб чиқилган.\nНоябрь ойида Қирғизистон ҳукумати Россия билан коронавирусга қарши вакцина сотиб олиш бўйича музокаралар олиб борилаётганини эълон қилди. Қирғизистонлик мутахассислар Спутник V вакцинасининг ривожланиши ва клиник синовлари билан танишиш учун Москвага ташриф буюришди.\nКейинчалик ҳукумат март ойи бошида Оксфорд университети билан биргаликда вакцинани ишлаб чиққан AstraZeneca компаниясининг коронавирусга қарши эмлашнинг биринчи партияси Қирғизистонга етказиб берилишини айтди.\n23 февраль ҳолатига кўра Қирғизистонда COVID-19 инфекциясининг аниқланган умумий сони 86 001 тани ташкил қилди. Касаллик бошланганидан бери Қирғизистон Республикасида 1 460 киши унинг қурбонига айланди.


РАМАЗОН ҲАЙИТИ КЕНГ НИШОНЛАНМОҚДА | Хабарлар | Самарқанд вилояти ҳокимлиги\nРАМАЗОН ҲАЙИТИ КЕНГ НИШОНЛАНМОҚДА\nЭзгулик, меҳр-шафқат айёми – муборак Рамазон ҳайити Самарқанд вилоятида кенг нишонланмоқда.\nБугун эрта тонгда вилоятнинг 274 жомеъ масжидида Ҳайит намози ўқилди. Бунинг учун барча зарур шарт-шароит яратилди.\nБайрам арафасида кўчалар, маҳалла гузарлари, зиёратгоҳлар, қабристон ва масжидлар, тарихий обидаларда ободонлаштириш ишлари амалга оширилди. Ҳомийлар ва саховатпеша инсонлар томонидан кам таъминланган оилалар, боқувчисини йўқотган фуқаролар ҳамда кексаларнинг ҳолидан хабар олинди. Уларга моддий ва маънавий ёрдамлар кўрсатилди.\n...Самарқанд шаҳридаги Ҳазрати Хизр масжид-мажмуаси. Марказий Осиёда энг қадимги масжид сифатида эътироф этиладиган мазкур мажмуада кейинги йилларда давлатимиз раҳбари ташаббуси билан кенг кўламда ободонлаштириш, бунёдкорлик ишлари амалга оширилди. Бу ердаги Ўзбекистон Республикасининг Биринчи Президенти Ислом Каримов қабри устида маҳобатли мақбара бунёд этилди. Ушбу қадамжо бугун нафақат юртдошларимиз, балки мамлакатимизга ташриф буюраётган хорижлик меҳмонлар учун ҳам муқаддас зиёратгоҳга айланди.\nРамазон ҳайити байрами муносабати билан мазкур мажмуа юртимизнинг барча ҳудудларидан келган мўмин-мусулмонлар билан тўлиб-тошди. Қалби эзгуликка тўла ватандошларимиз ибодат амалларини адо этди.\nҲайит намозларида мўмин-мусулмонлар Яратгандан юртимиздаги тинчлик-осойишталик, тўкин-сочинлик ва фаровонлик бардавом бўлишини тилади.\nҲайит намози адо этилгач, вилоят ва шаҳар жамоатчилиги вакиллари Ўзбекистон Республикасининг Биринчи Президенти Ислом Каримов қабрини зиёрат қилишди.\nЧиндан ҳам, истиқлол йилларида юртимизда миллий-диний қадриятларимизни тиклаш ва ривожлантиришга қаратилаётган эътибор халқимиз ўртасида меҳр-оқибат, бағрикенглик ва ҳамжиҳатлик муҳитини янада мустаҳкамлашга хизмат қилмоқда. Айниқса, муқаддас қадамжолар ободонлаштирилиб, кўркам зиёратгоҳларга айлантирилаётгани, буюк аждодларимизнинг маънавий мероси кенг кўламда ўрганилаётгани ҳам ана шундай эзгу мақсадларни ўзида ифода этмоқда.\nИслом оламида алоҳида тилга олинадиган Пайариқ туманидаги Имом Бухорий мажмуасига Ҳайит намозини адо этиш ва байрамни кўтаринки кайфиятда нишонлаш мақсадида минглаб ватандошларимиз ташриф буюрдилар.\nНуронийлар дуога қўл очиб, юртимизга тинчлик-омонлик ва бунданда фаровонлик тилади.\nОхирги ўзгариш: 17/06/2018 00:16. Кўрилганлиги: 1088\nМатериал манзили: https://samarkand.uz/press/news/ramazon-hayiti-keng-nishonlanmoqda


Еврокомиссия ички чегараларни очишни тавсия қилди. Европа мамлакатлари нималарга келишиб олди?\n00:19 / 15.05.2020\nАвстрия ЕИнинг барча давлатлари фуқароларига мамлакатга ҳар қандай мақсадда киришига рухсат берди.\n13 май куни Еврокомиссия ЕИ ва Шенген ҳудуди давлатларига ушбу мамлакатлар аҳолисининг иттифоқ ҳудудида ҳаракатланишига қўйилган чекловларни босқичма-босқич олиб ташлашни тавсия қилди.\nБрюсселнинг қайд этишича, мамлакатлар ўртасида ҳаракатланишга қўйилган тақиқларнинг олиб ташланиши ЕИ ички бозори учун айниқса ёзги мавсум бошланишида ҳал қилувчи аҳамиятга эга.\n«Бизда бу йил туристик мавсум бўлишига ишончимиз комил», — деди иқтисодиёт бўйича еврокомиссар Паоло Жентилони.\nШу билан бирга ЕИ ва Шенген ҳудуди ичида мажбурий бўлмаган трансчегаравий сафарларни чеклаш бўйича тавсиялар 15 июнгача ўз кучида қолади. Брюссель ушбу муддатгача Евроиттифоқнинг ташқи чегараларини очмасликка чақирмоқда.\nЕвропада биринчи бўлиб Болтиқ давлатлари ўзаро чегараларни очишга келишиб олди\nЕврокомиссия биринчи навбатда давлатлараро чегараларни очишни тавсия қилмоқда ва айрим давлатлар бу борада ҳаракатни бошлади. Эстония, Латвия ва Литва 15 майдан ушбу давлатлар аҳолиси учала давлат ҳудудида бемалол ҳаракатланишига келишиб олди.\nКелишув доирасида автобус, поезд ва самолётларда трансчегаравий йўловчи ташиш, туристик компанияларга учала давлат ичида саёҳатлар ташкил этишга рухсат берилди. Чегарани кесиб ўтишдаги икки ҳафталик карантин бекор қилинди — Болтиқ ташқарисидан келганларгина карантинга олинади.\nЯқин кунларда Болтиқ мамлакатлари ўртасидаги келишувга Финляндия ҳам қўшилиши кутилмоқда. Литва 12 майдан ишлаш ёки ўқиш мақсадида келадиган Польша фуқароларига ҳам мамлакатга киришга ижозат берди. Улар 14 кунлик карантинга жойлаштирилмайди, аммо Латвия ёки Эстонияга ўта олишмайди.\nГермания, Франция, Австрия ва Швейцария ўртасидаги чегаралар 15 июндан очилади\nМарказий Европада ҳам трансчегаравий ҳаракатланишга нисбатан қўйилган тақиқлар бекор қилина бошланади. Германия 16 майдан Люксембург билан чегарасини тўлиқ очади, яқин вақт ичида Дания билан ҳам ана шундай келишув имзоланиши кутилмоқда. Германиянинг Австрия, Франция ва Швейцария билан чегараларида 16 майдан назорат юмшатилади.\n15 июндан Германия, Франция, Австрия ва Швейцария ўртасидаги чегараларни тўлиқ очиш режалаштирилмоқда.\nАвстрия ЕИнинг барча давлатлари фуқароларига мамлакатга ҳар қандай мақсадда киришига рухсат берди. Бунда улар мамлакатга киришдан олдин кўпи билан тўрт кун аввал коронавирус аниқланмагани тўғрисидаги тестни кўрсатишлари ёки икки ҳафталик карантинга боришларига тўғри келади.\nЎз навбатида, ушбу ҳудудда жойлашган Чехия Австрия билан чегарасини 8 июндан, Словакия билан чегарасини эса 15 июндан тўлиқ очишга тайёр. Германия билан чегараларни очиш борасидаги музокаралар ҳозирча якунига етгани йўқ, чунки Чехия ҳукумати у ерда касалланиш даражаси ҳали ҳам юқори эканлигидан хавфсирамоқда.\nАввалроқ Еврокенгаш раҳбари Шарль Мишель ЕИ мамлакатларини чегарани тезроқ очишга чақирган, бу иқтисодиёт ва туризм учун зарур эканлигини таъкидлаганди.


Huawei Google иловалари бўлмаган биринчи смартфонини тақдим қилди\nФан ва техника A A A\nHuawei Google иловалари бўлмаган Mate 30 смартфонини тақдим қилди. Мобил телефонлар бозорида иккинчи ўринни эгаллаган компания АҚШ ҳукумати тақиқлари натижасида Google хизматларидан фойдалана олмайди. Mate 30 ва Mate 30 Pro телефонларининг тақдимоти Германияда бўлиб ўтди. Бу ҳақида forbes.ru хабар бермоқда.\nЯнги смартфонларда Google Play, Chrome ҳамда YouTube бўлмайди. Уларнинг ўрнига Huawei App Gallery интернет дўконини тақдим қилди. Бу илова Хитой бозорида аллақачон мавжуд. Компания ўзининг Huawei экотизими учун дастур яратувчиларни қўллаб-қувватлаш учун 1 миллиард доллар сарфламоқчи.\nЯнги смартфонлар ҳам Google’нинг Android тизимида ишлайди. Август ойининг бошида компания ўзининг Harmony OS тизимини тақдим қилганди.\nСмартфонларда одатдаги овоз баландлатадиган тугмачалар йўқолди. Улар энди виртуалдир: қўнғироқ қилиш учун сиз экраннинг ён томонига икки марта босишингиз керак.\nТақдим этилган моделлардан бири янги авлод 5G тармоғини қўллаб-қувватлайди. Иккала қурилмада ҳам диагонали тахминан 6,6 дюйм бўлган экран мавжуд: бу ўтган ҳафтада тақдим этилган янги Apple - iPhone 11 Pro Max экранидан бироз каттароқ.\nЮзни аниқлаш тизими ҳам такомиллашди: агар гаджет эгасидан ташқари кимдир экранга қараса, тизим хабарномалар таркибини яширади.\nКиритилди: 05:30 21.09.2019. Ўқилди: 857 марта. Фикрлар сони: 0 та.\n«iPhone 11»: Дунёдаги энг машҳур смартфон\nҲарбий сувости кемалар қачон кашф қилинган?


Даврий нашрларда: Дин барчамизники эмасмиди?\nБиз битта калима ‒ «Лаа илааҳа иллаллоҳ» калимаси билан бу динни танладик. Битта жаннатни орзу қилмоқдамиз. Бир хил ибодатни адо этмоқдамиз. Қибламиз, амалимиз бир хил. Умид қилган нарсаларимиз, тасаллиларимиз бир хил. Бир хил нарса учун қувониб, ғам чексак ҳам бир хил нарса учун ғам чекмоқдамиз.\nДин учун хизмат қилишга келганда нима учун баъзи инсонларнинг номи дин кишиси бўлиб қолди? Дин барчамизники эмасмиди?! Дин ҳам, унинг юки ҳам бизники. Африкадаги бир инсоннинг миссионерлар қўлидаги ширин кулча эвазига Исломдан чиқиб, христианликни қабул қилиши бизни нақадар ташвишга солса, бу диннинг юки бизники эканини эътироф этишимиз ҳам шундай бўлиши керак.\nБугун Исломни қабул қилган бир германиялик ҳақидаги хабар бизни қувонтираётган бўлса, бу диннинг ютуғига ҳам ҳар биримиз мана шундай масъулмиз демакдир. Каъбаси бизники эканлигига кўра, дарду-ғамлари ҳам бизники.\nИмомларимиз динга давъат қилишса-да, Исломнинг ташвиш барчамизники. Намоз ўқийдиган масжидларимизнинг тозалиги, назорати ҳар бир намозхоннинг вазифаси. Азон ҳамманики, муаззин эса унга масъул; лекин биз ҳам азон айтамиз. Барчамиз «Аллоҳ буюкдир» дейишдан-да шарафли ишларни қилишимиз керак.\nМайли, фарзандимизга Қуръонни имом ё устоз ўргатсин. Аммо уларнинг ҳақиқий устози, мураббийи бўлишга, уларни мўмин қилиб вояга етказишда ҳар биримиз жавобгармиз. Барчамиз чўпонмиз, қўл остимиздагиларга масъулмиз. Барчамиз устозмиз, барчамиз имом, барчамиз муаззин, барчамиз мураббиймиз. Бунинг учун диплом, ваколат шарт эмас. Билмаган нарсамизга аралашмай, билганларимизни ўргатиб, ҳаётга татбиқ қилсак, шунинг ўзи кифоя.\nТаҳоратни биламиз-ку, шуни ўргатайлик. Ароқнинг ҳаром эканидан хабаримиз бор, буни ҳам айтиб қўяйлик. Бировга ноҳақ озор беришнинг ҳаромлигини биламиз-ку, ундан ҳам қайтарайлик. Мўмин кишига ёрдам бериш иймоннинг тақозоси эканини биламиз-ку, буни ҳам қилайлик.\nБу вазифқлар учун устоз бўлиш, ҳукуматдан ваколат кутиш шартми? Динни ёйиш учун мусулмон киши мусулмон бўлаётганида берган сўзлари билан ваколатли бўлган эмасмиди?! Мана шунинг ўзи жиҳод эмасми?\nҚанийди, саҳобаларни тушунганимизда!\nСаҳобалар мусулмонликни қабул қилгач, ҳеч қанча вақт ўтмай Аллоҳ учун давъатга чиқишарди. Кимлардир суффада бир ҳафта бўлиб, сўнг ўрганганларини етказиш учун қабила ва қавмларига қайтишди.\nАбу Зарр розияллоҳу анҳу қўл билан санарли кишилар мусулмон бўлган даврда Исломга кирди. Расулуллоҳ соллаллоҳу алайҳи ва саллам у кишига қавмига қайтиб бориши ва зарур бўлганда чақиришларини айтдилар. Лекин у кетмади. Иймони тақозо этаган ондан бошлаб атрофидагиларга динини тушунтиришдан тўхтамаслигини айтди. Ва шундай қилди ҳам. Иймон келтирганига бир кун бўлган киши нима ўрганганиши, одамларга нимани ёйиши мумкин?! Ёхуд илк даврда дин учун нималар нозил бўлган эди?! Аммо Абу Зарр розияллоҳу анҳунинг иймони, шижоати комил ва кучли эди. Иймон келтиришни бир неъмат ва бунинг эвазига иймон учун хизмат қилиши кераклигини бурч деб биларди.\nСаҳобалар ваколат олишни, бирор вазифага тайин этилишни кутишсаганида Ислом йигирма уч йилда эришган даражасига чиқиши учун яна неча аср керак бўларди, ажабо? Улар мутахассислик ортидан тушмадилар, ихлос билан кифояланишди, холос. Кўп нарса ўрганишни эмас, ўрганганларига амал қилишни афзал билишди.\nБу борада ўзларини ожиз билишмади. Албатта, динлари учун қўлларидан келадиган бирор иш борлигига ишонишар эди. Аёллар ҳам шундай эътиқодда эди, эркаклар ҳам... Ҳатто қўлидан ҳеч нарса келмайдиган бир ҳабаший аёл Расулуллоҳ соллаллоҳу алайҳи ва саллам масжидларини супуришни бошлади. Дин учун бирор нарса беролмаслигини билган бир бева аёл ўн ёшли фарзандини Расулуллоҳ соллаллоҳу алайҳи ва салламга хизматчи қилиб топширди...\nШунча иш бор экан, мусулмон киши қандай қилиб дини учун ҳеч нарса қила олмаслигини ўйлаши мумкин?!\nБир марта билан кифояланманг\nМўмин ўлароқ жонимиз узилгунига қадар иймон даъвомизга хизмат қилишимиз шарт. Рамазонларда, байрамларда, табиий офатларда, масжид қурилишида, хайрияларга ёрдам беришдаги амалга оширилган ишлар мавсумий. Мавсумий бўлмаган диннинг хизмати ҳам мавсумий бўлмайди. Дин абадий, унга хизмат ҳам бир умр давом этиши керак.\nБу вазифа замон билан ҳам, макон билан ҳам чегаралаб олинмайди. Қаерда Аллоҳнинг бир мўмин бандаси сифатида нафас олаётган бўлсак, иймон неъмати шукрининг тақозоси учун ўша ерда динимиз йўлида нимадир қилишга имкон топа оламиз. Кеча ёки кундуз, қийин ёки осон деб танлаб ўтиришга ҳаққимиз йўқ.\nАлбатта, Аллоҳ бандасига тоқатидан ташқари нарсани юкламайди. Албатта, бардошимиз чегараланган. Беш йил, ўн йил дея олмаймиз. Тўққиз юз эллик йил хизмат қилган ҳолда зерикмаган, тоқати тоқ бўлмаганлар бор.\nИшимиздан нафақага чиқишимиз, юритаётган тижоратимизни тўхтатиб қўя қолишимиз, экинзор-боғимизни фарзандларимизга қолдириб, дам олишимиз мумкин, лекин динимизни танитишдан, бу йўлда хизмат қилишдан бир зум ҳам айрилмаймиз. Динимиз учун қўлимиздан нима иш келса, Аллоҳдан ўша иш устидада жонимизни олишини орзу қиламиз.\nДинимизни танитишда фақат устозлар, вақфлар, турли ташкилот ва жамоатлар эмас, ўзини мўмин деб билган ҳар бир киши масъул. Жаннатга киришнинг бадали иймон бўлгани учун ўша ҳақни адо этаман деган ҳар кимнинг зиммасига шундай юк тушади.\nБу юкни устозларга ташлаб қўйиш билан қутилиб қололмаймиз. Устозлар ўша буюк вазифанинг бир қисмига масъуллар, холос. Дин намоз ўқишдангина иборат эмас, таблиғ фақатгина азон эмас, муаммо фақат болаларга Қуръон ўргатиш эмас!\nИш кўп, вазифа кўп!\nБилимсизлик узр ҳисобланмайди. Билганларимиздан эса масъулмиз. Шуларни муносиб тарзда татбиқ қилсак, ҳамманинг билганлари оз-оздан жамланиб, қаршимизда кўп нарса юзага чиқади.\nНималар қила оламиз?\nНима иш қила олишимизни синаб қўриш билан бошлайлик. Шуур ва шавқимизни орттирадиган кишилар билан бирга ишлашимиз мумкин. Турли фитна ва ғаразли ташвиқотлари таъсирига тушиб қолмаслик чораларини кўришимиз керак.\nДинимиз равнақи учун бир бурчакда ўтириб олиб эмас, ҳар бир олаётган нафасимизда ҳисса қўшишни мақсад қилиб олишимиз керак. Молимиз орқали, куч-қувватимиз билан, ҳеч бўлмаса, дуомиз билан кўмак берайлик.\nФарзандларимизга яхши тарбия бериб, илм-маърифатли қилишимиз ҳам дин йўлида қўшган муносиб ҳиссамиздир. Тўй-маъракалар, дам олишимиз, саёҳатларимизни динимиз билан чамбарчас олиб бориш мумкин.\nҚилишимиз керак бўлган жуда кўп иш бор. Ҳар бир ишнинг ўзига яраша мутахассиси ҳам бор. Ҳамма битта ишни қилишга мажбур эмас. Орамиздан кимдир Умар бўлиб, адолатга хизмат қилади, шижоатга тўлади. Яна кимдир Алий бўлиб, илмга шўнғийди. Кимдир Ҳассон бўлиб, шеърлари билан динимизга хизмат қилади. Кимдир қўлига супурги олиб, бир масжидни тозалайди. Кимдир эса мана шу ишларни қилаётганларнинг ҳожатини чиқаради.\nУхлаш ва ғафлатда бўлишдан бошқа ҳамма нарса бизга тўғри келаверади. Шундай бўлмаганида Аллоҳ бизга бу юкни юкламас эди.\nЖафар ибн Абу Толиб розияллоҳу анҳу\nЎн бир йил сургунда бўлди. Макка ва яқинларини соғинди. Ўн бир йил ўтгач, Хайбар фатҳи кунлари Маккага қайтди. Расулуллоҳ соллаллоҳу алайҳи ва саллам Хайбарнинг фатҳидан жуда қувонган эдилар. Жаъфар розияллоҳу анҳунинг қайтаётганини кўриб, қувончлари янада ортди. Шундай севиндиларки, «Қайси бирига кўпроқ суюнай: Хайбарни олганимизгами ёки Жаъфарнинг келганигами?» дегандилар. Жаъфар ҳам, албатта, қувончга тўлган эди.\nЖаъфар розияллоҳу анҳу билан бирга ўтириб, ўн бир йиллик айрилиқнинг ҳасратини гаплашдиларми?..\nЖаъфар қайтган кунлари румликлар Исломга хавф солиб турган, Расулуллоҳ соллаллоҳу алайҳи васаллам ҳам уларга қарши қўшин юбориш арафасида эдилар. Жаъфар розияллоҳу анҳу қўшиннинг иккинчи қўмондони этиб тайинланди. Йўлга тушди. Ўн бир йил ҳижрат диёрида яшаган ғарибликдан, яқинларидан айрилган кунлардан кейин йўлга тушди. Муътага етиб келишди.\nШиддатли жанг бошланди. Жаъфар қўшинда иккинчи шахс эди. Биринчи киши шаҳид бўлди.\nЖаъфар қўшин қўмондони сифатида олдинга чиқди. Қўлида байроқ турарди. Бир қўли кесилди, байроқни иккинчи қўлига олди. У ҳам кесилди, устига ўқ-найзалар ёмғирдек ёғилди. Жангдан сўнг танасида тўқсондан ортиқ қилич, найза излари ва тешикни санашди. Бирорта зарба орқасидан урилмаганн эди. Чунки Жаъфар розияллоҳу анҳу асло орқага қарамаган, доим олға юрган эди.\nУ илк иймон келтирганлардан бири эди. Илк азобга учраганлардан ҳам бири бўлди. Дини учун ҳижрат қилди. Ғурбат аламларини ичига ютди. Мадинага қайтганида мусулмонлар Ҳайбарни фатҳ қилишган эди. Ўша фатҳдан кейин қўрғоқчилик ҳам тугади. Мусулмонлар энди қоринларини тўйдирадиган даражада озиқ-овқатга эга эдилар. Аммо Жаъфар розияллоҳу анҳуга яна бир вазифа юкланди. «Мен кечагина келдим, бир-икки кун ўтсин», демади. Дарҳол ҳозирлик кўриб, йўлга чиқди. Жанг майдонига қараб учди. Шу учиши билан жаннатгача етиб борди. Аллоҳ ундан рози бўлсин!\n«Ҳилол» журналининг 2(23) сонидан\n408 марта ўқилди\nДругие материалы в этой категории: « Мулла Бозор Охунд мақбараси ҳақида биласизми?\tМасжид томон босилган қадамларнинг мукофоти »


Акмал Саидов яна алдадими?\nБМТнинг Тошкентдаги идораси кўмагида ташкиллаштирилган анжуманда Ўзбекистон инсон ҳуқуқлари миллий маркази директори Акмал Саидов инсон ҳуқуқлари соҳасида халқаро ҳамкорлар ва ташкилотлар билан ҳамкорликни кучайтириш лозимлигини таъкидлади.\nҲукуматга мойил муассаса раҳбарининг бу баёноти Европа Иттифоқи Ўзбекистонга қарши санкцияларни юмшатишга қарор қилгандан сўнг янгради.\nАммо Ўзбекистон инсон ҳуқуқлари жамияти раиси Толиб Ёқубов президент Ислом Каримовнинг энг яқин одамларидан бири саналган А.Саидовнинг бу баёноти самимийликдан йироқлигини айтади.\n“А.Саидовни яхши танийман. Бу одам И.Каримов юритаётган сиёсатни энг юқори шаклда қўллаб-қувватлаб, унинг сиёсатини ташқи дунё билан таништириш бўйича катта мутахассисдир. Шунингдек, А.Саидов ёлғон гапиришда И.Каримовдан қолишмайди”, - дейди Т.Ёқубов.\nЎзбекистон мустақил ҳуқуқ ҳимоячилари ташаббус гуруҳи раҳбари Суръат Икромов ҳам Францияда бошпана топган ҳамкасби Толиб Ёқубов гапини тасдиқлайди.\n“Бунақа гапларни кўп эшитганман. Омбудсман идораси ҳам, Инсон ҳуқуқлари маркази ҳам бу ҳақда кўп айтади. Лекин амалда ҳеч иш қилинмайди”, - дейди Суръат Икромов.\nЕИнинг санкцияларни юмшатиш қарори айнан Ўзбекистон инсон ҳуқуқларини яхшилаш борасида ижобий қадамлар қўйсин, деган илинжда қабул қилинди.\nҲукуматни танқид этувчи шеърлари билан танилган ўзбекистонлик шоир Юсуф Жума сўнгги кунларда ўзи ва оиласига тазйиқларнинг кучайишини ЕИнинг расмий Тошкентга қарши санкцияларни юмшатиши оқибати ҳисоблайди.\n“Санкциялар юмшатилгандан кейин И.Каримов илҳомланиб кетди. Андижон қирғини устида И.Каримов турганини бутун дунё билади. Лекин жазолаш ўрнига дунё ҳамжамияти уни эркалаяпти. Энди И.Каримов биляптики, менга ўхшаган қолган-қутганлари йўқотиб, зулмни кучайтирса ҳам санкциялар юмшаб бораверади. Мана оқибатида бизга қарши жиноят иши очилган, яна ўзим ва ўғлимга нисбатан тергов бошланди”, - деди шоир.\nЮсуф Жуманинг айтишича, ўзи ва ўғли Алишер устидан пахта тозалаш заводига ифлос пахта топширди, дея жиноят иши очилган.\nАммо шоир ҳукуматни танқид қилгани учун шундай қилинаётганига ишонади.\nИнсон ҳуқуқлари ҳимоячилари ЕИнинг сакнцияларни юмшатиш қарорини ғазаб ва хавотир билан қарши олди. “Ҳьюман райтс уотч” ташкилоти бу қарорни “иккиюзламачилик”, деб атади.\nТашкилотнинг Европа ва Марказий Осиё бўлими раҳбари Вероника Санта Голдстоннинг таъкидлашича, ЕИ санкцияларни юмшатиб, ўзининг энг муҳим босим воситасини йўқотган.\n“Босим воситасини йўқотиб, инсон ҳуқуқлари борасида яхши натижаларни кутиш мантиқсизликдир. Менимча, шу воситани қўлда ушлаб турган ҳолда бир нима кутиш тўғрироқ бўлар эди”, - дейди Санта Голдстон.\nЕИ ташқи ишлар вазирларининг Люксембургдаги мажлиси олдидан ЕИ ташқи алоқалар комиссари Бенита Ферреро-Вальднер Ўзбекистон расмийларига виза тақиқи мамлакатда мамлакатда инсон ҳуқуқлари поймол этилиши билан боғлиқ янги ҳолатлар пайдо бўлмаслиги шарти билан 6 ой муддатга бекор қилинишини айтганди.\n“Бу қарор бизни қаерга етаклашини вақт кўрсатади. Лекин, фикримча, биз жуда бўлмаганда ҳаракат қилиб кўришимиз керак. Бу давлат аҳолиси сони бўйича минтақада биринчи ўринда туради ва у бизнинг Марказий Осиё стратегиямиз доирасига киритилган. Менимча, Ўзбекистонни шунчаки аҳамиятсиз қолдира олмаймиз. Биз бу давлат расмийлари билан муносабат ўрнатиб, инсон ҳуқуқлари вазиятини қадам-бақадам яхшилаш учун ишлашимиз керак”, - деганди Ферреро-Вальднер хоним.\nЕИнинг Марказий Осиё давлатлари бўйича махсус вакили Пьер Морел эса бу қарор Ўзбекистон билан мулоқотни давом эттиришга имкон беришини айтганди.\nАммо ҲРУ вакиласи Вероника Санта Голдсон фикрича, мулоқот инсон ҳуқуқлари соҳасида ўсишни англатмайди. Мулоқот шу ўсишга эришиш йўлидаги бир восита, холос."\n“Мулоқот бу мулоқот. Бу ўсиш эмас. Сиёсий маҳбуслар қамоқдан озод этилса, БМТ инспекторининг қийноқлар борасидаги тавсиялари бажарилса, Халқаро қизил хоч ташкилотига ўзбек қамоқхоналарини инспекция қилиш учун рухсат берилса, мамлакатдан қувғин қилинган ҳуқуқ ҳимоячиларига фаолият юритиш учун йўл очилса, мана шу ўсиш бўлади”, - дейди Санта Голдстон.


11.05 Превью. "Пахтакор" - "Сурхон"\n10.05 "Сурхон" билан ўйинни Ильгиз Танташев бошқаради\n09.05 9 май - "Хотира ва Қадрлаш" куни!\n07.05 Славче Войнески: "Ўйин суръатида иккала жамоада ҳам чарчоқ сезилди"\n"Пахтакор" мухлислар ташрифини ошириш устида ишлашда давом этади\nЖорий мавсумда "Пахтакор"нинг уй ўйинларига ишқибозлар ташрифи сезиларли даражада ортди.\n"Бухоро" билан якшанба куни ўтказилган беллашувни стадиондан томоша қилиш учун 7557 нафар мухлис келгани эътиборга молик. Иссиқ ҳаво ҳарорати сабабли Суперлигадаги барча стадионларда мухлислар ташрифи камайди. Бу борада энг яхши натижа "Пахтакор" стадионида кузатилди.\n"Пахтакор" уй ўйинларига ўртача ташриф ушбу мавсум 14789 нафар ишқибозни ташкил қилмоқда. Ўтган йили эса бу миқдор 4207 нафардан иборат бўлганди. Бу борада ўсиш ҳозирча 3,5 бараварга етган (ўтган йилга нисбатан 351 фоиз кўпроқ).\n"Пахтакор" футбол клуби мухлисларга стадионда кўпроқ қулайлик яратиш мақсадида ишлашда давом этади. Келаси уй учрашувларида ишқибозлар учун шароитларни яхшилашга янада интиламиз. Мухлисларимизга миннатдорчилик билдирган ҳолда навбатдаги муҳим ўйинларда ҳам "Пахтакор"ни қўллаб-қувватлашга чақириб қоламиз. Стадионга келинг ва "Шерлар"ни олға бошланг! Биз ҳамиша сиз биланмиз!\n2018 йилги уй ўйинларида мухлислар ташрифи\n"Пахтакор" - "Сўғдиёна" 15026\n"Пахтакор" – АГМК 12852\n"Пахтакор" - "Нефтчи" 12278\n"Пахтакор" - "Қизилқум" 10241\n"Пахтакор" - "Навбаҳор" 17465\n"Пахтакор" - "Қўқон-1912" 16690\n"Пахтакор" - "Бунёдкор" 23456\n"Пахтакор" - "Бухоро" 7557